PRU15: BN setuju beri laluan kepada PH di Parlimen Padang Serai

(Pengerusi Badan Perhubungan UMNO Kedah Datuk Seri Jamil Khir Baharom berucap ketika membantu Calon Pakatan Harapan Dr Mohammad Sofee Razak berkempendi Padang Meiha malam ini sempena kempen Pilihan Raya Umum Ke-15

KULIM, 3 Disember- Hanya beberapa jam sebelum hari mengundi awal hari ini, Barisan Nasional (BN) bersetuju untuk memberi laluan kepada calon Pakatan Harapan (PH) dalam Pilihan Raya Umum ke-15 (PRU15) Parlimen Padang Serai.Perkara itu diumumkan Pengerusi BN Kedah Datuk Seri Jamil Khir Baharom pada Ceramah Pengumuman Khas PRU15 Parlimen Padang Serai di Taman Desa Aman, Padang Meiha, pada malam Jumaat.“Setelah mengambil ketetapan dan mendengar arahan pimpinan atasan terutamanya Pengerusi BN Datuk Seri Dr Ahmad Zahid Hamidi, maka kita suka untuk menyatakan dan mengumumkan bahawa laluan di Padang Serai juga diberikan kepada PH,” katanya pada majlis itu.Turut hadir adalah Presiden Amanah Mohamad Sabu dan Pengerusi PH Kedah Datuk Mahfuz Omar.Sehubungan itu, Jamil Khir berkata calon BN bagi PRU15 Padang Serai Datuk C.Sivaraj akan menyokong dan membantu calon PH Dr Mohamad Sofee Razak untuk memenangi kerusi berkenaan.Bagaimanapun nama Sivaraj kekal dalam kertas undi Parlimen Padang Serai berdasarkan Perkara 9 Peraturan-Peraturan Pilihan Raya (Perjalanan Pilihan Raya) 1981, iaitu tiada seorang pun calon boleh menarik balik pencalonannya selepas pukul 10 pagi pada hari penamaan.

(Naib Pengerusi Pakatan Harapan Mohamad Sabu bersama Pengerusi Badan Perhubungan UMNO Kedah Datuk Seri Jamil Khir Baharom hadir memberi sokongan kepada Calon Pakatan HarapanDr Mohammad Sofee Razak yang berkempen di Padang Meiha sempena kempen Pilihan Raya Umum Ke-15/BERNAMA)

PRU15 bagi Parlimen Padang Serai menyaksikan pertembungan enam penjuru antara Mohamad Sofee, Sivaraj, Hamzah Abd Rahman (Pejuang), Mohd Bakhri Hashim (Warisan) dan calon Bebas Sreanandha Rao.Namun, Warisan telah menarik diri daripada bertanding bagi merebut kerusi berkenaan selain turut menyatakan sokongan dan akan membantu kempen calon PH.Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan pada 7 Disember dan pengundian awal pada 3 Disember berikutan kematian calon PH yang disahkan M. Karupaiya.Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk pilihan raya itu; yang mengandungi 133,867 orang pemilih melibatkan 133,776 pengundi biasa, 76 orang polis dan 15 orang Pengundi Tidak Hadir Luar Negara. -BERNAMA


Majikan di Padang Serai diminta beri pelepasan buat pekerja mengundi

PADANG SERAI, 1 Disember- Calon Perikatan Nasional (PN) Datuk Azman Nasruddin merayu pihak majikan agar memberi pelepasan kepada pekerja untuk keluar mengundi pada Pilihan Raya Umum ke-15 (PRU-15) di Parlimen padang Serai 7 Disember ini.Beliau turut meminta kerajaan mempertimbangkan cuti khas kepada rakyat kawasan parlimen terbabit bagi membolehkan mereka menunaikan tanggungjawab sebagai pengundi.

(Calon Perikatan Nasional Parlimen Padang Serai, Datuk Azman Nasruddin/Foto FB/yb.a.nasrudin)

"Jadi hari mengundi ini jatuh pada hari Rabu, hari bekerja. Jadi kita mintalah kalau boleh, bukan kalau boleh..harap sangat-sangat bolehlah pihak-pihak majikan tak kiralah majikan itu berada dalam kawasan parlimen Padang Serai, dalam negeri Kedah ataupun majikan yang luar daripada Kedah seperti di Pulau Pinang dapat memberikan pelepasan ataupun memberikan cuti khas kepada pekerja-pekerja yang akan mengundi di Parlimen Padang Serai", katanya kepada media.

Beliau bercakap kepada pemberita pada sidang media di Pusat Khidmat ADUN Lunas di Padang Serai, Kedah.

Pada sidang media sama, beliau turut memuji kempen yang disifatkan lancar sejak hari penamaan calon pada 24 November lalu hingga kini.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Disember dan pengundian awal pada 3 Disember, berikutan kematian calon Pakatan Harapan (PH) M. Karupaiya, pada 16 November lepas.


Pengundi awal Parlimen Padang Serai, DUN Tioman tunai tanggungjawab esok

KUALA LUMPUR, 2 Disember- Anggota keselamatan dan pasangan mereka akan menunaikan tanggungjawab untuk pengundian awal PRU ke-15 bagi Parlimen Padang Serai, Kedah dan DUN Tioman, Pahang, esok.Satu pusat pengundian awal melibatkan dua saluran awal akan dibuka bagi Parlimen Padang Serai, manakala dua pusat pengundian awal dengan dua saluran akan digunakan untuk DUN Tioman.Menurut senarai Daftar Pemilih Pilihan Raya yang digunakan bagi kedua-dua pilihan raya ini, terdapat 76 anggota polis bagi Parlimen Padang Serai manakala 262 anggota polis di DUN Tioman.Suruhanjaya Pilhan Raya (SPR) menyarankan semua pihak yang hadir ke pusat mengundi esok, agar mematuhi prosedur operasi standard perlindungan diri.

SPR sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Disember berikutan kematian calon Pakatan Harapan, M. Karupaiya pada 16 November.Manakala pengundian DUN Tioman ditangguhkan susulan kematian calon Perikatan Nasional, Md Yunus Ramli, pada pagi hari pengundian 19 November lepas.


Masuk hari kelapan kempen PRU15 DUN Tioman, lancar dan aman

ROMPIN, 1 Disember - Kempen Pilihan Raya Umum Ke-15 (PRU15) kerusi Dewan Negeri (DUN) Tioman berjalan lancar dan aman.Menurut Ketua Polis Daerah Rompin, Deputi Superintendan Mohd Azahari Mukhtar sejak hari penamaan pada 24 November lalu pihaknya tidak menerima sebarang laporan polis berkaitan kesalahan pilihan raya setakat ini.Bagaimanapun bagi memastikan kelancaran PRU15 DUN Tioman terus berjalan lancar, pihak polis telah menugaskan 376 anggota Ibu Pejabat Polis Daerah (IPD) Rompin yang dibantu anggota daripada Ibu Pejabat Polis Kontinjen (IPK) Pahang serta bahagian trafik.

(Mohd Azahari bercakap kepada pemberita selepas melakukan pemantauandi lokasi Sekatan Jalanraya (SJR), Sungai Puteri, di sini)

"Untuk kekuatan IPD Rompin, kita mempunyai 376 orang untuk digunakan dan samping itu pihak IPK telah memberi bantuan setakat ini, 101 orang melibatkan anggota cantas, JSJ, IPK, trafik dan untuk Pasukan Gerakan Am (PGA) ditugaskan untuk melakukan sekatan jalan raya (SJR) sehingga selesai nanti," kata Mohd Azahari di sini.Penugasan anggota ibahagikan kepada tiga Zon iaitu Zon Kuala Rompin, Zon Tanjung Gemok dan Zon Pulau Tioman.Dalam pada itu katanya, hingga hari ini IPD Rompin telah meluluskan sebanyak 36 permit kempen bagi parti yang bertanding di DUN Tioman sejak 24 November lalu.Sementara, bagi proses undi awal DUN Tioman, sebanyak dua pusat pengundian akan dibuka melibatkab balai polis IPD Rompin dan Balai Polis Tekek di Pulau Tioman yang melibatkan 262 pengundi serta 19 undi pos.


PRU15 Parlimen Padang Serai: Calon dinasihat kempen secara berhemah, elak isu sensitif

PADANG SERAI, 30 November- Semua pihak terutama calon bertanding dalam Pilihan Raya Umum ke-15 (PRU15) Parlimen Padang Serai, dinasihat bertanding secara sihat dan berhemah.Calon Pakatan Harapan (PH) bagi Pilihan Raya Umum ke-15 (PRU15) Parlimen Padang Serai, Dr Mohamad Sofee Razak turut menasihati mereka agar tidak mengeluarkan sebarang kenyataan yang menyentuh sensitiviti atau mengguris hati mana-mana pihak.Mohamad Sofee berkata calon-calon bertanding boleh mengutarakan idea dan tawaran masing-masing untuk pertimbangan rakyat khususnya pengundi di Parlimen itu."Calon-calon diminta menggunakan ruang berkempen mengemukakan hujah-hujah, tawaran kepada pengundi dan rakyat. Mereka juga diminta berkempen secara profesional dan berhemah," katanya kepada pemberita selepas beramah mesra bersama orang ramai dan peniaga di Permatang Tok Dik, di sini.

(Pengundi di Parlimen tersebut khususnya masyarakat India dan Cina menerima baik kehadirannya di kawasan itu)

Katanya, pengundi di Parlimen tersebut khususnya masyarakat India dan Cina menerima baik kehadirannya di kawasan itu. Beberapa isu seperti kenaikan harga barang dan kemudahan infrastruktur antara yang banyak dikemukakan kepadanya sepanjang bertemu rakyat.Suruhanjaya Pilihan Raya menetapkan hari pengundian PRU15 Parlimen Padang Serai pada 7 Disember, manakala pengundian awal, 3 Disember ini.Tarikh itu ditetapkan ekoran kematian M.Karupaiya, 69 tahun yang meninggal dunia 16 November lepas.


Bangunkan negeri Pahang, ketepikan sentimen politik

(Pemangku Raja Pahang bertitah pada Majlis Istiadat Pengurniaan Surat Cara Pelantikan dan Mengangkat Sumpah Jawatan Menteri Besar Pahang)

PEKAN, 28 November- Kerajaan negeri Pahang yang baru dibentuk oleh Barisan Nasional (BN) dan Pakatan Harapan (PH) perlu mengetepikan ideologi serta sentimen politik, dan menumpukan usaha memajukan negeri.Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah menitahkan kedua-dua parti gabungan yang telah bersetuju untuk membentuk kerajaan negeri itu, supaya meletakkan agenda pembangunan negeri dan kebajikan rakyat sebagai keutamaan.“Ketepikan ideologi dan sentiment politik, letakkan agenda pembangunan negeri dan kebajikan sebagai keutamaan. Kini bukan lagi masa untuk berpolitik, cukup-cukuplah pilihan raya telah tamat kerajaan negeri telah dibentuk. Sekarang masa untuk bekerja." titah baginda di Majlis Istiadat Pengurniaan Surat Cara Pelantikan dan Mengangkat Sumpah Jawatan Menteri Besar Pahang di sini.Bagi pihak pembangkang pula, baginda mengingatkan agar menjalankan fungsi semak dan imbang dengan teguran serta idea yang profesional dan matang. Baginda juga berharap pihak yang dipilih tidak mencipta kekayaan diri dan tidak mengkhianati amanah yang diberi.

(Pemangku Raja Pahang bertitah bangunkan negeri Pahang, ketepikan sentimen politik)


PRU DUN ke-15 Kelantan: 96 calon bertanding rebut 45 kerusi

KOTA BAHRU, 29 Julai - Seramai 96 calon sah bertanding bagi merebut 45 kerusi dalam Pilihan Raya Umum Dewan Undangan Negeri ke-15 (PRU DUN ke-15) pada 12 Ogos ini.Di N33 Pulai Chondong dan N35 Kemuning menyaksikan pertandingan satu lawan satu antara calon Barisan Nasional dan PAS.BN mempertaruhkan calon muda iaitu Muhd Fakhran Jusoh di DUN Pulai Chondong manakala PAS mengekalkan penyandang Azhar Salleh. N35 Kemuning, calon BN, Mohd Fakaruddin Ismail akan ditentang calon PAS, Ahmad Zhafran Md Noor.  Bagi N34 Temangan, menyaksikan pertandingan tiga penjuru membabitkan calon BN-PH iaitu Abdul Kadir Othman; Fauzi Seman calon BEBAS; dan penyandang, Datuk Dr Mohamed Fadzli Hassan dari PAS.  Sementara itu, di pusat penamaan calon bagi DUN Kota Lama berlaku sedikit kekecohan apabila permohonan calon BEBAS - Tan Lay Tho, 63 tahun ditolak berikutan tidak memenuhi syarat di tetapkan SPR.

Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.


PETALING JAYA, 28 November- Kabinet kerajaan perpaduan akan dibentuk secepat mungkin selepas mengambil kira pandangan daripada semua parti dalam kerajaan, kata Perdana Menteri, Datuk Seri Anwar IbrahimBeliau berkata perkara itu harus diteliti memandangkan saiz Kabinet dalam kerajaan perpaduan akan dikecilkan.Tambahan pula, kerajaan perpaduan melibatkan lapan parti, sesuatu yang luar daripada kelaziman.Beliau juga tidak bercadang melantik duta atau penasihat khas.Perdana Menteri berkata demikian selepas mempengerusikan Mesyuarat Majlis Presiden Pakatan Harapan (PH) di Ibu Pejabat PKR, di sini.Mesyuarat itu yang pertama selepas Anwar dilantik sebagai perdana menteri.Mengulas mengenai usul undi percaya perdana menteri, beliau menegaskan ia akan tetap dibentang dalam sidang Dewan Rakyat pada 19 Disember ini, meskipun ada pemimpin PH berpandangan tiada keperluan berbuat demikian.

(Datuk Seri Anwar Ibrahim berkata Kabinet dibentuk selepas terima pandangan semua parti)


PRU DUN 6 negeri jadi penanda aras arena politik negara - Penganalisis politik

KUALA LUMPUR, 29 Julai - Penganalisis politik USM, Prof Dr. Sivamurugan Pandian; dominasi satu lawan satu telah mempamerkan transisi kematangan dalam konteks persekitaran politik negara, yang sebelum ini bersifat statik kepada lebih dinamik.Jelasnya, selain mencatat sejarah kali pertama berlaku dalam arena politik negara, Pilihan Raya Umum DUN ke-15 (PRU DUN ke-15) kali ini juga merupakan cabaran besar kepada parti yang bertanding untuk membuktikan kemampuan masing-masing."Mungkin 6 negeri ini akan menjadi sandaran, petunjuk ataupun penanda aras dalam usaha untuk membolehkan masing-masing tahu di mana kekuatan, di mana kelemahan, apakah peluang yang perlu digunakan, apakah ancamannya."Tapi, akhirnya kita harap sesiapa sahaja menang, mereka mampu untuk mengenepikan perbezaan, melakukan gencatan politik dan menampakkan kesungguhan ke arah meningkatkan martabat, maruah dan juga soal kepentingan rakyat."Yang mana boleh kita kembali kepada soal memanusiakan politik dan juga merakyatkan kepimpinan," katanya kepada RTM selepas menjadi tetamu dalam program 'Grandstand PRU ke-15' di Angkasapuri.

(Penganalisis politik USM, Prof Dr. Sivamurugan Pandian)


Calon PH Dewan Negeri Tioman santuni masyarakat orang asli

ROMPIN, 28 November - Calon Pakatan Harapan (PH) Dewan Negeri Tioman Mohd Fadzli Mohd Ramly meneruskan kempen dengan menyantuni pengundi termasuk masyarakat orang asli.Memasuki minggu kedua kempen, beliau kini menfokuskan kepada permasalahan yang dihadapi penduduk setempat untuk diketengahkan sekiranya beliau diberi mandat pengundi di Dewan Negeri itu."Tumpuan kempen kepada tanya rakyat tanya masyarakat apa isu yang mereka hadapi, kita sudah pergi kepada fasa kedua, fasa dikenali untuk memperknelakan diri saya rasa dah selesai, sekarang ini fasa untuk mengetahui apa masalah mereka..sebab bagi saya ini lah yang akan  kami hadapi lima tahun kalau sekiranya terpilih sebagai adun di Tioman ini," kata Mohd Fadzli di sini.

(Mohd Fadzli ketika ditemui pemberita RTM)

Tambahnya, sejak memulakan kempen 5 November lalu pelbagai permasalahan penduduk telah diteliti termasuk isu bekalan air bersih yang masih membelenggu masyarakat orang asli dan penduduk perkampungan tradisional, geran pemilikan tanah, serta isu peluang pekerjaan kepada golongan muda.


Tiada lagi PPS dibuka di Segamat

SEGAMAT, 27 November- Pusat Pemindahan Sementara (PPS) di Segamat yang beroperasi sejak 2 November lalu akhirnya ditutup secara rasmi, 7 malam tadi.Kesemua 17 penduduk terjejas banjir daripada enam keluarga di Balairaya Kampung Batu Badak, dibenarkan pulang.Jawatankuasa Pengurusan Bencana Daerah memaklumkan PPS yang dibuka awal bulan ini disebabkan paras air Sungai Muar yang melimpah sehingga menjejaskan lebih 10 buah rumah.

Sehingga petang tadi, ketinggian Sungai Muar ialah pada paras waspada 8.34 meter, berbanding paras normal, 7.30 meter.Sebuah lagi PPS di Segamat iaitu Dewan Komuniti Tasek ditutup, Khamis lalu.


Kerajaan perpaduan bantu negara hadapi cabaran global

(Datuk Profesor Madya Dr Wan Ahmad Fauzi dalam program Khas Pasca PRU ke 15)

KUALA LUMPUR, 26 November- Konsep kerajaan perpaduan amat penting untuk membantu negara menghadapi cabaran global pada masa hadapan.Menurut Pakar Perlembagaan Universiti Malaysia Pahang, Datuk Profesor Madya Dr Wan Ahmad Fauzi Wan Husain, kepakaran yang ada dalam setiap parti dalam Kerajaan Perpaduan perlu dimanfaat sebaiknya."Bila ada gabungan pastinya ada pakar-pakar dalam parti masing-masing, mendapat kepakarana pengalaman dari parti lain juga yang bersedia untuk bersama membentuk kerajaan cara ini ada kekuatan untuk menghadapi cabaran global pada masa akan datang," kata Wan Ahmad Fauzi selepas menjadi tetamu program Khas Pasca PRU ke-15 di Angkasapuri Kota Media, di sini.

(Datuk Profesor Madya Dr Wan Ahmad Fauzi berkata kerajaan perpaduan bantu negara hadapi cabaran global)


PRU DUN ke-15: Kebanyakan kerusi DUN Pulau Pinang, satu lawan satu

GEORGETOWN, 29 Julai - Rangkuman proses penamaan calon bagi 40 kerusi Dewan Undangan Negeri (DUN) di Pulau Pinang bakal menyaksikan pertembungan satu lawan satu pada Pilihan Raya Umum DUN ke-15 (PRU DUN ke-15) 12 Ogos ini.Bagi N10 Seberang Jaya akan ditandingi wakil Pakatan Harapan (Harapan) , iaitu Johari Kassim yang akan berdepan calon Perikatan Nasional (PN), Izhar Shah Ariff Shah.  Bagi kerusi N11 Permatang Pasir, akan menyaksikan penyandangnya, Muhammad Faiz Fadzil dari Harapan, yang juga Pengerusi Lembaga Kemajuan Ikan Malaysia (LKIM) bertembung calon PN Amir Hamzah.  Kerusi N12 Penanti, diwakili Zulkifli Bakar dari PN akan berdepan Roshidi Hussin dari Harapan.  Sementara itu, bagi N26 Padang Kota, N27 Pengkalan Kota dan N28 Komtar turut menyaksikan pertembungan satu lawan satu.  Bagi Padang Kota bakal menyaksikan pertembungan antara Ketua Menteri Pulau Pinang Chow Kon Yeow yang mewakili Harapan mencabar wakil dari PN iaitu H'ng Koon Leng.  Manakala DUN N27 Pengkalan Kota pula menyaksikan pertembungan antara S.Suthakaran dari PN dan Wong Yue Harng dari Harapan  Manakala, bagi DUN Komtar pula 2 calon yang bertanding adalah Cheah Kim Huat dari PN dan Teh Lai Heng dari Harapan.  Sementara itu, N4 Permatang Berangan Norhafizah Othman dari Barisan Nasional akan ditentang oleh Mohd Sobri Saleh dari PAS.  N5 Sungai Dua, turut menyaksikan pertandingan satu lawan satu antara Shaik Hussein Mydin calon BN dan Muhammad Fauzi Yusoff wakil calon PAS.  N06 Telok Ayer Tawar juga menyaksikan Mohsin Md Sharif dari Pakatan Harapan akan menentang Azmi Alang dari BERSATU.  Sementara itu, N1 Penaga menyaksikan pertandingan calon BN ustaz Mohd Naim Saleh mencabar calon PN Ustaz Mohd Yusni Mat Piah.  N2 Bertam pula menyaksikan pertandingan antara calon BN Datuk Seri Reezal Merican Naina Merican dengan calon PN iaitu Khaleq Mehtab Mohd Ishaq.  DUN N3 Pinang Tunggal pula menyaksikan calon Harapan Zainuddin Mohd dan PN Bukhori Ghazali.

(Calon BN Datuk Seri Reezal Merican Naina Merican)


Calon DUN Tioman tempuhi cabaran kempen lebih lama

ROMPIN, 25 November- Kempen Pilihan Raya Umum ke-15 (PRU15) bagi Dewan Negeri (DUN) Tioman mempunyai cabaran dari segi kekuatan fizikal dan mental bagi calonnya.

Ini kerana, calon terpaksa mengharungi tempoh kempen hampir satu bulan setelah PRU-15 bagi DUN Tioman terpaksa diadakan semula selepas calon daripada parti Perikatan Nasional (PN) meninggal dunia awal pagi hari pengundian.

(Calon parti Barisan Nasional (BN), Datuk Seri Mohd Johari Hussien)

Bagi Calon parti Barisan Nasional (BN), Datuk Seri Mohd Johari Hussien menganggap ianya sebagai asam garam bertanding sebagai wakil rakyat meskipun situasi berkenaan adalah pertama kali dialami beliau."Tempoh awal saya tempuhi selama dua minggu memang 'all out', tapi berikutan penangguhan ini terpaksa sambung lagi dua minggu, jadi ini satu pengalaman yang bagi saya luar biasa, dan kita memerlukan persediaan mental dan fizikal, rohani yang orang kata solid kerana bukan senang bagi seorang calon nak berjumpa dengan kawasan Pulau Tiomannya seberang laut disana pun kampung banyak tapi tinggal lagi kita bantuan rakan-rakan jentera Dun Tioman sendiri," katanyaWalaupun penat berkempen sejak 5 November lalu, tanggungjawab perlu digalas beliau bersama-sama jentera parti bagi memastikan kerusi disandangnya 2008 kekal milik parti BN.Beliau berkata, aktiviti kempen tetap akan dijalankan sehingga tengah malam 6 Disember nanti meskipun dilakukan dengan skala lebih kecil berbanding pada tempoh dua minggu lepas.SPR sebelum ini menetapkan pengundian PRU15 bagi kerusi DUN Tioman ditunda kepada 7 Disember ini susulan kematian calon Perikatan Nasional (PN); Md. Yunus Ramli.Allahyarham Md Yunus Ramli meninggal dunia pada 19 November lalu pada jam 3.30 pagi ketika menerima rawatan di Hospital Rompin akibat komplikasi jantung.Proses penamaan calon yang selesai pada semalam menyaksikan pertembungan lima penjuru di kerusi N.24 Tioman;  membabitkan penyandang calon BN, Dato' Sri Mohd Johari Hussain yang dicabar oleh calon Perikatan Nasional (PN), Nor Idayu Hashim, Sulaiman Bakar (Bebas), Osman A. Bakar (Pejuang) dan Mohd Fadzli Mohd Ramly (PH).


Kerajaan perpaduan negeri cerminkan kemajmukan, kepelbagaian Pahang

PEKAN, 28 November- Tiga perkara dipertimbangkan Barisan Nasional (BN) Pahang dalam pembentukan kerajaan negeri kali ini.Termasuk mengadakan pelbagai rundingan dengan blok parti bertanding dan mencapai kesepakatan membentuk kerajaan perpaduan negeri Pahang bersama Pakatan Harapan (PH).Menurut Menteri Besar, Datuk Seri Wan Rosdy Wan Ismail, perkara tersebut menjadi fokus utama bagi membolehkan pembentukan kerajaan negeri segera dilakukan."Yang pertama BN Pahang berpendirian bahawa antara blok merupakan satu pendekatan baharu yang mesti menjadi pilihan sekali gus membukti keterbukaan untuk bekerjasama dengan mana-mana blok sama ada PH atau pun PN, demi kebaikan rakyat. "Kedua BN Pahang mendapati bahawa sebarang pilihan kerjasama mesti dilakukan dengan mengambil kira keupayaan gabungan untuk membawa kestabilan kepada kerajaan negeri dan kesejahteraan rakyat," kata Wan Rosdy ketika sidang media di Pejabat Daerah dan Tanah (PDT) di sini.Tambah beliau, BN Pahang juga percaya pembentukan kerajaan ini perlu selari dengan kerajaan perpaduan yang dibentuk di peringkat Persekutuan.Katanya kombinasi kerajaan negeri ini haruslah mencerminkan kemajmukan dan kepelbagaian yang menjadi kekuatan Pahang.

(Datuk Seri Wan Rosdy berkata kerajaan perpaduan negeri cerminkan kemajmukan, kepelbagaian Pahang)


PAS pertimbang pelawaan sertai Kerajaan Perpaduan

KUALA LUMPUR, 25 November- Parti Islam Se-Malaysia PAS akan mempertimbangkan tawaran Perdana Menteri Datuk Seri Anwar Ibrahim kepada Perikatan Nasional PN untuk menyertai Kerajaan Perpaduan pimpinannya.Setiausaha Agung PAS, Datuk Seri Takiyuddin Hassan menerusi satu kenyataan berkata perkara tersebut akan dibincangkan bersama rakan-rakan komponen PN di samping turut sama meninjau pandangan dan kesediaan rakyat khususnya para pengundi yang telah memberikan undi yang amat memberangsangkan kepada PAS dan PN dalam PRU15 yang lalu."Mengenai tawaran Perdana Menteri kepada PN untuk menyertai Kerajaan Perpaduan, PAS mengucapkan terima kasih seterusnya dalam waktu terdekat akan membincangkan perkara ini dengan rakan-rakan komponen dalam PN."PAS turut mengucapkan tahniah kepada Datuk Seri Anwar Ibrahim yang telah diperkenan dan dilantik sebagai Perdana Menteri Malaysia Ke-10."PAS yakin beliau akan melaksanakan tanggungjawab dengan baik, adil dan ihsan serta turut mengutamakan konsep federalisma yang wajar kepada seluruh negeri-negeri dan rakyat jelata,"katanya menerusi kenyataan itu.Tambahnya, PAS mengucapkan syukur ke hadrat Allah s.w.t. kerana kemelut kepimpinan negara pasca PRU15 tidak berterusan dan dapat diselesaikan dengan harmoni dan damai."PAS menerima dengan reda dan hati terbuka segala ketentuan Allah yang tentunya mempunyai hikmatnya yang tersendiri,"menurutnya.Jelas Datuk Seri Takiyuddin, PAS turut menjunjung kasih dan mengucapkan setinggi-tinggi tahniah ke hadapan Yang di-Pertuan Agong di atas kebijaksanaan melaksanakan fungsi Baginda berdasarkan kuasa yang diperuntukkan di bawah undang-undang khususnya dalam soal perlantikan Perdana Menteri berdasarkan Perkara 40(2)(a) dan Perkara 43(2)(a), Perlembagaan Persekutuan.

(Setiausaha Agung PAS, Datuk Seri Takiyuddin Hassan)


PRU15: Parlimen Padang Serai menyaksikan pertandingan enam penjuru

KULIM, 24 November - Pilihan Raya Umum ke-15 (PRU15) P.017 Padang Serai bakal menyaksikan pertandingan enam penjuru antara calon dari Pakatan Harapan (PH), Perikatan Nasional (PN), Barisan Nasional (BN), Warisan, Pejuang dan Bebas.Pegawai Pengurus Pilihan Raya Parlimen Padang Serai, Datuk Abdul Bari Abdullah berkata Parlimen Padang Serai akan menggunakan 46 pusat mengundi biasa yang mengandungi 230 tempat mengundi atau saluran dan satu pusat mengundi awal yang mempunyai dua saluran.

"Pakatan Harapan (PH) akan diwakili Mohamad Sofee Razak manakala Pejuang akan diwakili, Hamzah Abd Rahman."Datuk C. Sivaraj akan mewakili Barisan Nasional (BN), Mohd Bakhri Hashim akan mewakili Warisan, Datuk Azman Nasruddin mewakili Perikatan Nasional (PN) dan Anandha AK mewakili calon BEBAS," katanya ketika mengumumkan calon-calon yang akan bertanding bagi Parlimen Padang Serai di Pusat Penamaan Calon, Dewan Kompleks Sukan Kulim Hi-Tech, di sini.  PRU15 Parlimen Padang Serai yang dijadual diadakan serentak pada 19 November lalu terpaksa ditangguhkan ke 7 Disember ini selepas salah seorang calonnya, Mendiang M. Karupaiya dari Pakatan Harapan meninggal dunia pada 16 November lalu iaitu tiga hari sebelum hari Pengundian, akibat masalah kesihatan. Tambah Abdul Bari, daftar pemilih tambahan bulan Ogos 2022 yang dikemaskini sehingga 9 Oktober lalu akan digunakan untuk pilihanraya parlimen Padang Serai.  Ini melibatkan 133,867 orang pemilih yang terdiri daripada 133,776 pengundi biasa, 76 orang terdiri daripada anggota Polis dan 15 orang pengundi tidak hadir luar negara.Tarikh pengundian awal ditetapkan pada 3 Disember.


PRU15: Lima calon sah bertanding merebut kerusi Dewan Negeri Tioman

ROMPIN, 24 November - Pilihan Raya Umum ke-15 (PRU15) Dewan Negeri Tioman bakal menyaksikan pertandingan lima penjuru antara Perikatan Nasional (PN), Barisan Nasional (BN), Pakatan Harapan (PH), Pejuang dan Bebas.

"Perikatan Nasonal (PN) diwakili Ketua Muslimat PAS cawangan Pianggu, Nor Hidayu Hashim, manakala calon Barisan Nasional (BN) diwakili Datuk Seri Mohd Johari Hussain."Calon Pakatan Harapan (PH) diwakili Mohd Fadzil Mohd Ramly manakala calon Pejuang diwakili Osman A. Bakar dan calon Bebas diwakili Sulaiman Bakar," kata Pegawai Pengurus Pilihan Raya DUN Tioman, Datuk Ahmad Nasim Mohd Sidek ketika mengumumkannya di Dewan Jubli Perak Sultan Haji Ahmad Shah, di sini.Penamaan calon Dewan Negeri Tioman diadakan semula selepas calon Perikatan Nasional (PN) Md Yunus Ramli meninggal dunia ketika menerima rawatan di Hospital Rompin. Daftar pemilih pilihan raya yang akan digunakan untuk pilihan raya ini mengandungi 28,465 pemilih yang terdiri daripada 28,200 pengundi biasa, 262 terdiri daripada anggota polis dan tiga Pengundi tidak hadir luar negara.Suruhanjaya Pilihan Raya (SPR) menetapkan 3 Disember sebagai hari pengundian awal, manakala hari pengundian pada 7 Disember.


MT UMNO putuskan sertai Kerajaan Perpaduan bukan diterajui PN

(Kenyataan media oleh Setiausaha Agung UMNO Datuk Seri Ahmad Maslan)

KUALA LUMPUR, 24 November- UMNO menyatakan sokongan untuk menyertai Kerajaan Perpaduan yang bukan diterajui oleh Perikatan Nasional (PN) seperti yang dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.Setiausaha Agung UMNO Datuk Seri Ahmad Maslan menerusi satu kenyataan berkata ia diputuskan dalam Mesyuarat Khas Majlis Tertinggi (MT) UMNO yang dipengerusikan oleh Datuk Seri Dr Ahmad Zahid Hamidi yang juga Presiden UMNO. “MT sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang di-Pertuan Agong supaya  Barisan Nasional mengambil bahagian dalam Kerajaan Perpaduan bagi memastikan sebuah kerajaan yang stabil dan makmur dapat dibentuk,” katanya dalam kenyataan yang dikeluarkan selepas mesyuarat lebih tiga jam di Menara Dato Onn malam tadi.Katanya, MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15 mematuhi dan menerima sebarang bentuk Kerajaan Perpaduan atau lain-lain bentuk kerajaan yang bakal dimasyhurkan oleh Seri Paduka Baginda. Menurut Ahmad,  mesyuarat MT  UMNO turut memperkukuhkan sokongan terhadap Ahmad Zahid untuk terus kekal menerajui sebagai Pengerusi BN dan sebulat suara menyokong beliau sebagai Presiden UMNO. “MT telah mengambil maklum dan memperhalusi segala butiran kedua-dua perbincangan yang telah dijalankan oleh Jawatankuasa Perundingan BN dengan Pakatan Harapan (PH) dan PN,” katanya. Beliau turut memaklumkan Perhimpunan Agung UMNO  2022 akan diadakan dari 21 hingga 24 Disember 2022.

(Setiausaha Agung UMNO Datuk Seri Ahmad Maslan)


Tun Faisal buat laporan polis surat sokong Anwar jadi PM

(Laporan polis yang dibuat Datuk Tun Faisal)

PUTRAJAYA, 24 November- Bekas Timbalan Ketua UMNO Bahagian Putrajaya, Datuk Tun Faisal Ismail Aziz meminta pihak polis menyiasat kesahihan kandungan surat yang mendakwa 30 Ahli Parlimen Barisan Nasional (BN) menyokong Pengerusi Pakatan Harapan (PH), Datuk Seri Anwar Ibrahim sebagai Perdana Menteri ke-10.Beliau berkata surat itu yang tular hari ini didakwa daripada Pengerusi BN, Datuk Seri Dr Ahmad Zahid Hamidi kepada Yang di-Pertuan Agong , Al-Sultan Abdullah Ri’ayatuddin Al-Mustafa Billah Shah.Surat bertarikh 22 Nov 2022 menggunakan kepala surat BN itu turut didakwa ditandatangani Ahmad Zahid."Memang patut surat itu disiasat sebagai cubaan menipu dan menghina Yang di-Pertuan Agong," katanya kepada pemberita selepas membuat laporan polis di Ibu Pejabat Polis Daerah Putrajaya, pada Rabu.Tun Faisal berkata surat yang kononnya dihantar kepada  Al-Sultan Abdullah itu susulan hasil keputusan Mesyuarat Dewan Tertinggi BN, kelmarin.Beliau berkata, bagaimanapun, ahli Dewan Tertinggi BN termasuk Naib Presiden UMNO, Datuk Seri Ismail Sabri Yaakob menafikan bahawa ada sokongan terhadap mana-mana pihak."Tiada sebarang keputusan yang berubah selain keputusan menjadi pihak yang berkecuali," katanya.Tun Faisal berkata Ahmad Zahid mesti bertanggungjawab atas kandungan surat itu yang jelas telah membelakangi bukan sahaja keputusan Dewan Tertinggi BN tetapi keputusan Majlis Kerja Tertinggi (MKT) UMNO iaitu 'No Anwar, No DAP'.Ditanya sama ada aduan dibuat kepada MKT berhubung surat itu, Tun Faisal berkata beliau berharap MKT dapat mengusulkan untuk mengambil tindakan displin terhadap Ahmad Zahid kerana melanggar serta membelakangkan keputusan parti.- BERNAMA

(Datuk Tun Faisal Ismail Aziz menunjukkan laporan polis yang dibuat di Ibu Pejabat Polis Daerah Putrajaya pada Rabu/BERNAMA)


PN umum Nor Idayu Hashim bertanding N42 Tioman

(Program Ceramah Memperkenalkan Calon N42 Tioman, di Markas PAS Kampung Sepakat, di Rompin)

ROMPIN, 24 November- Keputusan Pilihan Raya Umum Ke-15 (PRU15)  di Pahang menyaksikan parti daripada Barisan Nasional (BN) dan Pakatan Harapan (PH) yang meletakkan calon wanita diperingkat Dewan Undangan Negeri (DUN) mendapat tempat dihati pengundi.Malah mereka turut mendapat majoriti yang besar meskipun merupakan calon muka baharu.Perikatan Nasional (PN) Pahang turut melakukan langkah sama dengan memilih pemimpin muslimat PAS kawasan Rompin sebagai calon gabungan itu untuk kerusi DUN Tioman.Menurut Naib Presiden Pas, Datuk Idris Ahmad, pemilihan calon wanita di DUN Tioman amat bertepatan kerana 50% pengundi di DUN berkenaan adalah kaum hawa.Malah, pemilihan Nor Idayu Hashim, 35, sebagai anak tempatan dan pemimpin wanita tempatan, dilihat mampu mewakili suara golongan itu di dalam DUN Pahang.“Untuk calon DUN Tioman, kriteria menarik yang ada pada beliau antaranya adalah soal kebolehan untuk ‘calon boleh menang’ bagi DUN ini yang keduanya kita melihat juga aspek latar belakang aktivisnya dengan dengan masyarakat, maka itu adalah pilihan kita dan  ketiga,  kita nak bagitau PAS adalah bersifat inklusif serta tidak mengenepikan wanita,”katanya.Beliau ditemui pemberita pada program Ceramah Memperkenalkan Calon N42 Tioman, di Markas PAS Kampung Sepakat, di Rompin, Pahang.Nor Idayu Hashim merupakan Ketua Muslimat Pas Cawangan Pianggu dan pemegang Diploma Perakaunan dari UITM Machang.Proses pengundian bagi DUN Tioman sebelum ini ditangguhkan selepas calon PN, Md Yunus Ramli meninggal dunia ketika menerima rawatan di Hospital Rompin.Kerusi berkenaan dijangka menyaksikan pertembungan lima penjuru antara calon PN, Nor Idayu Hashim, calon Bebas, Sulaiman Bakar; Osman Bakar (PEJUANG); Mohd Fadzli Mohd Ramly (PH) dan penyandang kerusi terbabit, Datuk Seri Mohd Johari Hussain (BN).Penamaan calon bagi DUN Tioman dijadualkan berlangsung pagi ini di Dewan Jubli Perak Sultan Ahmad Shah, Rompin.

(Nor Idayu Hashim diumum calon PN untuk kerusi DUN N42 Tioman)


Dr. Mohamad Sofee diumum calon PH P017 Padang Serai

(Pengumuman dibuat Timbalan Presiden AMANAH, Datuk Seri Salahuddin Ayub pada majlis pengumuman calon Pakatan Harapan Parlimen Padang Serai di Kulim, Kedah malam tadi)

KULIM, 24 November-  Peguambela, peguamcara dan peguam syarie, Dr. Mohamad Sofee Razak diumumkan sebagai calon Pakatan Harapan (PH) untuk bertanding dalam Pilihan Raya Umum, ke-15 bagi parlimen P017 Padang Serai.Pengumuman dibuat Timbalan Presiden AMANAH, Datuk Seri Salahuddin Ayub pada Majlis Pengumuman Calon Pakatan Harapan Parlimen Padang Serai di Kulim, Kedah malam tadi.Peguam berusia 47 tahun berasal dari Tasek Gelugor itu juga merupakan Setiausaha PH Kedah dan Setiausaha PKR Kedah.Pada PRU ke-14 lalu, Dr. Mohamad Sofee merupakan calon PKR yang bertanding di Dewan Undangan Negeri (DUN) N32 Kuala Ketil.Parlimen Padang Serai sepatutnya menyaksikan pertandingan enam penjuru antara penyandang kerusi berkenaan, M Karupaiya dari PH yang akan dicabar Hamzah Abd Rahman daripada PEJUANG, Datuk Sivaraj Chandran (Barisan Nasional), Datuk Azman Nasrudin (Perikatan Nasional), Mohd Bakhri Hashim (WARISAN), dan calon bebas, Ananda AK.Bagaimanapun M. Karupaiya, 69 tahun, meninggal dunia di Hospital Kulim pada 16 November lalu dipercayai akibat serangan jantung dan komplikasi kesihatan.Suruhanjaya Pilihan Raya (SPR) menetapkan hari pengundian pada 7 Disember dan pengundian awal pada 3 Disember.Penamaan calon akan diadakan pagi nanti.

(Dr. Mohamad Sofee Razak, calon PH P017 Padang Serai)


PH, BN optimis bentuk Kerajaan Pahang

KUANTAN, 23 November- Satu perbincangan bersama Pengerusi Pakatan Harapan (PH) Pahang, Datuk Seri Amirudin Shari dan Pengerusi Barisan Nasional (BN) Pahang, Datuk Seri Wan Rosdy Wan Ismail diadakan semalam dalam usaha membentuk Kerajaan Pahang.  Setiausaha PH Pahang, Rizal Jamin dalam kenyataan media memaklumkan hasil perbincangan adalah positif ke arah membentuk Kerajaan Pahang antara PH dan BN yang stabil dan inklusif.“Hasil perbincangan adalah positif ke arah membentuk kerajaan Pahang di antara BN dan PH yang stabil dan inklusif demi menjamin kemakmuran dan pembangunan mapan ekonomi negeri Pahang Darul Makmur,” katanya.Bagaimanapun, kata Rizal, sebarang perkembangan lanjut akan dimaklumkan dari semasa ke semasa.Pilihan Raya Umum Ke-15 (PRU15), Perikatan Nasional (PN) Pahang memenangi 17 kerusi daripada 41 kerusi Dewan Negeri Pahang, manakala BN memperoleh 16 kerusi dan PH sebanyak lapan kerusi. Keadaan itu menyebabkan kerajaan negeri tidak boleh dibentuk kerana tiada gabungan yang menang sekurang-kurangnya 21 kerusi bagi membentuk kerajaan negeri dengan majoriti mudah.  Justeru, kerajaan campuran terpaksa dibentuk buat kali pertama bagi negeri Pahang seperti yang berlaku di Perak.


PRU DUN Ke-15: Manifesto BN Kelantan kini dalam fasa akhir

MACHANG, 29 Julai- Manifesto yang ditawarkan Barisan Nasional (BN) Kelantan dalam Pilihan Raya Umum Dewan Undangan Negeri Ke-15 (PRU DUN Ke-15) kini berada dalam fasa akhir untuk disiapkan. Pengerusi Badan Perhubungan UMNO Kelantan, Datuk Ahmad Jazlan Yaakob berkata manifesto tersebut merangkumi pelbagai aspek khususnya kebajikan semua golongan di negeri itu dan mampu dicapai. "Manifesto untuk rakyat Kelantan ini dibuat secara terperinci dan teliti serta melalui beberapa tapisan sebelum dikemukakan kepada presiden parti yang juga Timbalan Perdana Menteri, Datuk Seri Dr Ahmad Zahid Hamidi serta Perdana Menteri, Datuk Seri Anwar Ibrahim. "Saya yang akan mengetuai panel penilaian dan tapisan ini dijangka siap pada 3 Ogos. Kita akan persembahkan kepada perdana menteri, timbalan perdana menteri. Manifesto ini membabitkan sumber kewangan, sudah tentu kita mendapat persetujuan dan pada 5 Ogos ini saya akan jemput media untuk umum azam membela rakyat Kelantan," katanya kepada pemberita di sini.Ketika ditanya mengenai perincian manifesto tersebut, Ahmad Jazlan berkata pelbagai pembaharuan dibuat dalam manifesto kali ini yang antara lain turut meletakkan belia sebagai fokus utama dalam membela nasib golongan berkenaan di negeri itu. Ahmad Jazlan merupakan pencadang bagi calon N35 Kemuning, Mohd Fakaaruddin Ismail. Dalam perkembangan berkaitan beliau berkata keputusan untuk tidak bertanding kali ini adalah untuk memberi peluang kepada muka baru yang diyakini mampu menawan hati pengundi di Machang. Tambah beliau, calon-calon yang dikemukakan atau diketengahkan oleh BN dan Pakatan Harapan (PH) mempunyai latar belakang khidmat kepada masyarakat sebelum dipilih mewakili parti lagi dan percaya mereka akan memberikan perkhidmatan terbaik sekiranya diberi mandat oleh rakyat Kelantan.

(Ahmad Jazlan merupakan pencadang bagi calon N35 Kemuning, Mohd Fakaaruddin Ismail.)


GPS akur keputusan Agong mengenai pembentukan Kerajaan Perpaduan

(Fadillah Yusof ditemui media di Kompleks Dewan Undangan Negeri Sarawak)

KUCHING, 23 November- Gabungan Parti Sarawak (GPS) memaklumkan partinya akur dengan keputusan Yang di-Pertuan Agong, Al-Sultan Abdullah Ri'ayatuddin Al Mustafa Billah Shah mengenai pembentukan Kerajaan Perpaduan.Ketua Whip GPS, Datuk Seri Fadillah Yusof yang juga Ahli Parlimen Petra Jaya mengesahkan perkara tersebut selepas pertemuan bersama Premier Sarawak yang juga Pengerusi GPS Datuk Patinggi Tan Sri Abang Johari Tun Openg di Kompleks Dewan Undangan Negeri Sarawak di Petra Jaya, Kuching, hari ini."Tuanku telah memberi nasihat bahawa hasratnya dalam keadaan tidak ada seorang pun (parti) yang mendapat majoriti mudah untuk sokongan menjadi perdana menteri, maka Tuanku berhasrat kalau dapat untuk kita berbincang mempertimbangkan sama ada boleh ditubuhkan Kerajaan Perpaduan."Seperti mana yang telah diputuskan melalui kenyataan, GPS memang berhasrat dari segi sokongan, kalau dapat tubuhkan kerajaan bersama beberapa parti, tapi kami tetap akan patuh kepada apa juga yang dibuat oleh Baginda," jelas Fadillah Yusof.Terdahulu, beliau bersama Setiausaha Agung GPS, Datuk Seri Alexander Nanta Linggi dan beberapa orang Ahli GPS iaitu Datuk Seri Richard Riot dan Datuk Aaron Ago Dagang telah menghadap Yang di-Pertuan Agong di Istana Negara, pagi tadi.


PRU15: Penamaan calon Parlimen Padang Serai, Dun Tioman esok

PUTRAJAYA, 23 November- Proses penamaan calon Pilihan Raya Umum ke-15 bagi Parlimen Padang Serai, Kedah dan Dewan Undangan Negeri (DUN) Tioman, Pahang diadakan semula secara serentak, esok.Pengundian di kedua-dua kawasan berkenaan ditangguhkan berikutan kematian M. Karupaiya daripada Pakatan Harapan untuk Parlimen Padang Serai dan Md Yunus Ramli daripada Perikatan Nasional bagi DUN Tioman."Tempoh mengemukakan kertas penamaan calon bermula pukul 9.00 pagi hingga 10.00 pagi, masing-masing di Dewan Kompleks Sukan Kulim Hi-Tech, Kulim dan Dewan Jubli Perak Sultan Haji Ahmad Shah, Rompin."Calon-calon yang sah dinamakan bagi PRU15 di kedua-dua kawasan itu sebelum ini dikehendaki hadir ke pusat penamaan calon bagi tujuan cabutan undi, untuk menentukan giliran pada kertas undi."Calon-calon baharu yang ingin bertanding pula perlu menyerahkan kertas penamaan calon yang telah lengkap diisi dan disemak oleh pejabat pegawai pengurus serta oleh calon atau penyokong atau pencadangnya esok," menurut kenyataan itu.Suruhanjaya Pilihan Raya menetapkan hari pengundian pada 7 Disember dan pengundian awal, pada 3 Disember 2022.

(Penamaan calon Parlimen Padang Serai, Dun Tioman esok)


(Pengamal media sudah mula berkumpul sejak 8.00 pagi tadi)

PETALING JAYA, 23 November- Tiada pergerakan keluar dan masuk kenderaan melibatkan pimpinan parti-parti politik di pejabat Pengerusi Pakatan Harapan (PH), Datuk Seri Anwar Ibrahim di Jalan Gasing di sini setakat pukul 10.20 pagi ini.Anwar juga difahamkan masih berada di kediaman beliau di Bandar Sg. Long, Kajang, Selangor.Bagaimanapun, pimpinan PH dijangka berkumpul di pejabatnya bagi menghadiri mesyuarat dan perbincangan susulan perkembangan situasi semasa politik negara.Pengamal media sudah mula berkumpul di perkarangan pejabat Datuk Seri Anwar sejak 8.00 pagi tadi bagi membuat liputan terkini.

(Tiada pergerakan keluar masuk di pejabat Pengerusi PH)


(Bilik gerakan akan dibuka sepanjang tempoh pilihan raya)

ALOR SETAR, 24 November- 33 anggota Angkatan Pertahanan Awam (APM) diletak dalam keadaan siap sedia berdepan sebarang kemungkinan menjelang hari penamaan calon Pilihan Raya Umum ke-15 bagi Parlimen Padang Serai, esok. Pengarah APM Kedah, Leftenan Kolonel (Pertahanan Awam) Awang Askandar Ampuan Yaacob berkata, mereka yang ditugaskan terdiri daripada anggota APM Kulim.Bilik gerakan akan dibuka sepanjang tempoh pilihan raya."Insya-Allah sebelum ini pada hari penamaan calon dan PRU15 Sabtu lalu, keadaan semua terkawal dan berharap pada hari penamaan calon PRU15 Parlimen Padang Serai nanti juga dalam keadaan baik" kata Awang Askandar selepas majlis Himpunan Setia APM di sini.  Dalam majlis itu Pengarah Penyiaran Kedah, Sharimah Abu Bakar menerima watikah pelantikan sebagai Leftenan Kolonel Kehormat APM.Timbalannya, Rohani Musa pula dilantik sebagai Kapten Kehormat APM.

(Awang Askandar Ampuan APM siap sedia hari penamaan calon Parlimen Padang Serai)


Ahli Parlimen BN mahu sesi menghadap Yang di-Pertuan Agong ditangguh?

KUALA LUMPUR 23 November- Yang di-Pertuan Agong Al-Sultan Abdullah Ri' ayatuddin Al-Mustafa Billah Shah menitahkan 30 Ahli Dewan Rakyat daripada Barisan Nasional menghadap secara individu di Istana Negara 10.30 pagi hari ini.Namun, dimaklumkan ahli parlimen BN mahu sesi berkenaan ditangguhkan.Pengamal media sudah mula berkumpul di Pintu 2, Istana Negara.Buat masa ini tiada sebarang pergerakan ahli parlimen Barisan Nasional memasuki Istana Negara.

(Pengamal media sudah mula berkumpul di Pintu 2, Istana Negara)

Sementara itu Pintu 1 Istana Negara lengang dan tiada pergerakan keluar masuk buat masa ini.

Bagaimanapun, petugas media sudah menunggu seawal pukul 8.00 pagi dan bersiap sedia untuk sebarang kemungkinan.

Anggota polis juga dilihat membuat kawalan bagi memastikan keamanan dan tiada sebarang provokasi berlaku.

(Suasana Istana Negara lengang dan tiada pergerakan keluar masuk buat masa ini)


PRU DUN-15: Polis tahan seorang lelaki cuba terbangkan dron di Pendang

(Dron yang terjatuh berdekatan di pusat penamaan calon Pusat Budaya Keat Hwa/FOTO Orang Awam)

ALOR SETAR, 29 Julai - Polis Kedah menahan seorang lelaki dipercayai cuba menerbangkan dron di Pendang pada Hari Penamaan Calon sempena Pilihan Raya Umum ke-15 (PRU) Dewan Negeri Kedah, hari ini.Ketua Polis Kedah, Datuk Fisol Salleh berkata, lelaki berusia 24 tahun itu ditahan oleh pasukan Ops Cantas kerana menerbangkan dron di atas penyokong sewaktu penamaan calon di daerah itu dalam kejadian pada pukul 10.30 pagi tadi.“Lelaki itu ditahan untuk siasatan lanjut dan telah merampas dron berkenaan,” katanya pada sidang akhbar di Ibu Pejabat Polis Kontinjen (IPK) Kedah di sini hari ini.

Kejadian itu antara dua kes berkaitan dron yang diterbangkan berhampiran pusat penamaan calon yang dilaporkan hari ini.Sementara itu, dalam kejadian berasingan di Kuala Kedah seorang wanita cedera di kepala selepas sebuah dron bagi tujuan pertanian terjatuh ke atas penyokong wanita berusia lingkungan 50-an.Bagaimanapun katanya mangsa dalam keadaan stabil dan dihantar ke hospital Hospital Sultanah Bahiyah (HSB) untuk mendapatkan rawatan lanjut."Tiada tangkapan dibuat namun kes tersebut masih dalam siasatan. Kes akan disiasat mengikut Peraturan 143 (1) Peraturan-peraturan Penerbangan Awam 2016."Penggunaan dron tidak dibenarkan langsung terutama pada hari penamaan calon dan hari mengundi pada 12 Ogos nanti kecuali mendapat kebenaran daripada Pihak Berkuasa Penerbangan Awam Malaysia (CAAM)," katanya.


PN terima satu lagi Surat Akuan Berkanun sokong Muhyiddin jadi Perdana Menteri

KUALA LUMPUR, 22 November- Perikatan Nasional (PN) menerima satu Surat Akuan Berkanun daripada seorang lagi Ahli Dewan Rakyat yang menyatakan kepercayaan kepada Pengerusi parti itu, Tan Sri Muhyiddin Yassin untuk dilantik sebagai Perdana Menteri ke-10.Setiausaha Agung PN, Datuk Seri Hamzah Zainuddin menerusi kenyataan ringkas berkata Surat Akuan Berkanun itu telah dihantar ke Istana Negara pagi ini.

(Setiausaha Agung PN, Datuk Seri Hamzah Zainuddin/BERNAMA)

Semalam, Hamzah memaklumkan jumlah surat akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.Ketua parti politik dan gabungan parti politik mempunyai tempoh sehingga 2 petang ini untuk mengemukakan kepada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah gabungan pasca-Pilihan Raya Umum ke-15 (PRU15) bagi pembentukan kerajaan baharu dan calon Perdana Menteri.PRU15 Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk Kerajaan Persekutuan.Keputusan PRU15 menyaksikan PN memperoleh 73 kerusi Parlimen; Pakatan Harapan (82); Barisan Nasional (30); Gabungan Parti Sarawak (23); Gabungan Rakyat Sabah (enam); Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.- BERNAMA


Tuan Ibrahim, Wan Rosdy bincang bentuk kerajaan negeri Pahang

KUANTAN, 22 November- Timbalan Presiden PAS, Datuk Seri Tuan Ibrahim Tuan Man mengadakan perbincangan dengan Pengerusi Barisan Nasional (BN) Pahang Datuk Seri Wan Rosdy Wan Ismail berkaitan pembentukan Kerajaan Negeri Pahang. Pengerusi PN Pahang, Datuk Seri Saifuddin Abdullah memaklumkan perkara tersebut menerusi catatan laman Facebook."Berkaitan pembentukan kerajaan negeri Pahang, wakil Majlis Tertinggi PN Dato' Sri Tuan Ibrahim Tuan Man telah mengadakan perbincangan dengan Pengerusi BN Pahang Dato' Sri Wan Rosdy Wan Ismail", katanya.

"Hari ini, akan diadakan perbincangan selanjutnya.Terdahulu, Majlis Tertinggi PN melantik Tuan Ibrahim untuk mengetuai rundingan pembentukan Kerajaan Negeri Pahang.

Pembentukan kerajaan negeri Pahang kini tergantung susulan tiada gabungan parti yang bertanding dalam Pilihanraya Raya Umum ke-15 (PRU15) memperoleh majoriti.PRU15 menyaksikan PN menang 17 kerusi Dewan Undangan Negeri (DUN) Pahang, Barisan Nasional (BN) 16 kerusi, manakala Pakatan Harapan lapan kerusi. Selain itu juga, proses pengundian DUN Tioman ditangguhkan ke 7 Disember depan ekoran kematian calon PN kerusi itu Md Yunus Ramli, pada Sabtu lalu.


Dewan Tertinggi BN bermesyuarat menjelang penyerahan nama calon perdana menteri

KUALA LUMPUR, 22 November- Beberapa pimpinan Barisan Nasional (BN) tiba di Menara Dato Onn bagi menghadiri mesyuarat Dewan Tertinggi BN yang dijadual berlangsung 11.00 pagi ini.Antara yang hadir; Pengerusi MCA Datuk Seri Wee Ka Siong, Setiausaha MCA Datuk Chong Sin Won, Timbalan Presiden MIC Datuk Seri M. Saravanan serta beberapa Ahli Parlimen UMNO termasuk Datuk Seri Johari Abdul Ghani.Ketika media cuba mendapatkan maklumat mengenai intipati mesyuarat, masing-masing memilih untuk menguncikan mulut.Berbaki hanya 3 jam untuk mana-mana parti menyerahkan perakuan sokongan sekurang-kurangnya 112 ahli parlimen terhadap seorang calon Perdana Menteri kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.

(Beberapa pimpinan BN tiba di Menara Dato Onn bagi menghadiri mesyuarat Dewan Tertinggi BN)

Dalam perkembangan berkaitan, wartawan RTM Atiqah Ismail melaporkan Mesyuarat Dewan Tertinggi Barisan Nasional sudah bermula kira-kira 11.30 pagi tadi di Menara Dato Onn.

Bagaimanapun dalam tinjauan sebelum itu mendapati beberapa pimpinan tertinggi BN tidak kelihatan dan kemungkinan mereka menggunakan pintu masuk laluan lain.

Barisan pimpinan tersebut adalah Pengerusi, Datuk Seri Dr. Ahmad Zahid Hamidi, Timbalan Pengerusi, Datuk Seri Mohammad Hassan, Naib Pengerusi, Tan Sri Vigneswaran merangkap Presiden MIC.

Terdahulu, Presiden UMNO itu dilaporkan keluar dari kediamannya menggunakan kenderaan lain melalui laluan belakang, khabarnya bagi mengelak bertembung media.


Pembentukan kerajaan baharu: serah kepada proses demokrasi

(Profesor Dr Ahmad Martadha Mohamed berkata negara masih aman dan rakyat diminta bersabar)

ALOR SETAR, 22 November- Kebijaksaan Yang di-Pertuan Agong sekali lagi diperlukan bagi menentukan calon paling layak menjadi Perdana Menteri seterusnya membentuk kerajaan baharu.  Ketua Kluster, Tadbir Urus dan Integriti Universiti Utara Malaysia (UUM), Profesor Dr Ahmad Martadha Mohamed berkata negara masih aman dan rakyat diminta bersabar. "Memang kalau kita tengok situasi sekarang ini agak kelam-kabut kerana tidak ada mana-mana gabungan mampu membentuk kerajaaan. Sebab itulah masing-masing cuba untuk mencari jumlah bagi mencapai sekurangnya-kurangnya 112 (kerusi parlimen) dan ini menyebabkan keadaan tidak begitu stabil terutama masing-masing cuba menyatakan sokongan yang cukup untuk membentuk kerajaan."Proses demokrasi dan Perlembagaaan Persekutuan adalah jelas. Yang di-Pertuan Agong pun telah menyatakan dengan begitu jelas, Seri Paduka meminta setiap pemimpin parti untuk menyerahkan SD (perakuan bersumpah) masing-masing kepada baginda untuk menentukan sokongan berapa banyak sokongan ahli parlimen terhdap seorang calon perdana menteri. Apabila dikira nanti seseorang itu mempunyai cukup majoriti mudah maka boleh menjadi perdana menteri dan membentuk kerajaan," kata Ahmad Martadha ketika ditemui RTM di Alor Setar. "Senario sama telah berlaku sebelum ini, jadi parti-parti politik perlu melihat perkara tersebut dengan lebih berhati-hati supaya jika timbul keadaan sebegini maka mereka telah bersedia dan masyrakat juga mahukan ahli-ahli poitik membuat pertimbangan," tambah beliau.

(Profesor Dr Ahmad Martadha pembentukan kerajaan baharu: serah kepada proses demokrasi)


Pasca PRU15: GPS serah kebijaksanaan Agong lantik PM baharu

(Pengerusi Gabungan Parti Sarawak (GPS), Tan Sri Abang Johari Tun Openg/FOTO BERNAMA)

KUALA LUMPUR, 22 November - Gabungan Parti Sarawak (GPS) menyerahkan kepada kebijaksanaan Duli Yang Maha Mulia Yang Di-Pertuan Agong Al-Sultan Abdullah Ri’ayatuddin Al-Mustafa Billah Shah untuk melantik Perdana Menteri baharu yang kukuh bagi mentadbir negara.Pejabat Premier Sarawak menerusi kenyataan ia berdasarkan kemelut politik di Semenanjung Malaysia."GPS menegaskan bahawa kepentingan negara adalah lebih diutamakan dan penubuhan kerajaan yang stabil mengambil kira kepentingan rakyat dan negara melebihi kepentingan peribadi," kata kenyataan itu.GPS turut berpendirian bahawa mandat rakyat hendaklah dihormati.“Oleh itu, GPS menyerahkan kepada kebijaksanaan Duli Yang Maha Mulia Yang di-Pertuan Agong mengikut kuasa yang diperuntukan kepada Baginda dalam Perlembagaan Malaysia untuk melantik Perdana Menteri yang akan mengetuai kerajaan yang kukuh untuk mentadbir negara," katanya lagi.

Tambah kenyataan itu lagi, GPS kekal dengan pendirian dengan cadangan untuk menubuhkan Kerajaan Persekutuan daripada gabungan yang terdiri daripada Perikatan Nasional (PN), Barisan Nasional (BN) dan Gabungan Rakyat Sabah (GRS) dan GPS.Gabungan itu mewakili kerangkuman masyarakat Malaysia yang terdiri daripada pelbagai kaum dan agama.


Pengamal media dibenar masuk perkarangan kediaman pengerusi PH

KAJANG, 22 November- Pengamal media yang berkumpul seawal pukul 7.00 pagi tadi di kawasan kediaman Pengerusi Pakatan Harapan (PH), Datuk Seri Anwar Ibrahim di Sg.Long Kajang,Selangor sudah dibenar memasuki kawasan perkarangan.Turut kelihatan kenderaan BMW yang kebiasaan membawa presiden PKR itu mula memasuki kediaman Datuk Seri Anwar Ibrahim sekitar pukul 9:25 pagi.Difahamkan hari ini Anwar akan ke Istana Negara namun masa sebenar belum dipastikan.


Anwar puas hati proses penamaan calon PRU DUN Ke-15

AMPANG, 29 Julai - Perdana Menteri, Datuk Seri Anwar Ibrahim berpuas hati dengan proses penamaan calon Pilihan Raya Dewan Undangan Negeri Ke-15 (PRU DUN Ke-15) yang berlangsung di enam negeri dan Pilihan Raya Kecil (PRK) Parlimen Kuala Terengganu hari ini.Beliau yang juga Pengerusi Pakatan Harapan (PH) menasihati semua parti yang bertanding agar berkempen secara berhemah.

"Alhamdulillah, proses semua baik, aman dan teratur, calon-calon juga mengemukakan semua (dokumen) diperlukan dengan baik insyaAllah kita berkempen cara tersusun, sopan dan beradab," kata Anwar kepada pemberita ketika ditemui selepas mengiringi calon-calon parti yang mewakili Kerajaan Perpaduan di beberapa pusat penamaan calon hari ini.Terdahulu, Datuk Seri Anwar hadir memberi sokongan kepada calon yang mewakili Kerajaan Perpaduan di kawasan Parlimen Gombak, Selayang dan Ampang melibatkan sembilan Dewan Negeri. Beliau turut menzahirkan penghargaan kepada Premier Sarawak, Abang Johari Tun Openg dan Ketua Menteri Sabah, Datuk Seri Hajiji Noor yang sudi hadir memberikan sokongan kepada calon-calon PH-BN yang bertanding.Turut sama, Setiausaha Agung Barisan Nasional, Datuk Seri Dr. Zambry Abd Kadir.


Pengamal media berkumpul di perkarangan kediaman TSMY

BUKIT DAMANSARA, 22 November- Pengamal media berkumpul di perkarangan kediaman Pengerusi Perikatan Nasional (PN), Tan Sri Muhyiddin Yassin di Bukit Damansara seawal pukul 8.00 pagi. Setakat ini, belum ada pergerakan keluar masuk oleh Pengerusi PN itu dan pihak media terus menanti bagi mendapatkan perkembangan semasa politik negara. Tumpuan dialihkan ke lokasi ini selepas Muhyiddin membuat rundingan dengan ketua-ketua parti politik bagi membentuk kerajaan persekutuan.Semalam, Setiausaha Agung PN, Datuk Seri Hamzah Zainudin dalam kenyataannya memaklumkan Perikatan Nasional telah mengemukakan lebih 112 surat akuan berkanun daripada Ahli Dewan Rakyat yang memberi kepercayaan kepada Ahli Parlimen Pagoh untuk dilantik sebagai Perdana Menteri ke-10.

(Pengamal media berkumpul di perkarangan kediaman Pengerusi Perikatan Nasional (PN), Tan Sri Muhyiddin Yassin di Bukit Damansara seawal pukul 8.00 pagi)


KAJANG, 22 November- Pengamal media mula berkumpul di hadapan kediaman Pengerusi Pakatan Harapan (PH), Datuk Seri Anwar Ibrahim di Sg. Long Kajang, Selangor seawal 7.00 pagi.Namun pihak media tidak dibenarkan memasuki perkarangan kediaman beliau, hanya dibenarkan berada di pondok pengawal.Hasil tinjauan media yang tiba awal di kawasan tersebut mendapati kenderaan yang kebiasaannya membawa Anwar juga tidak kelihatan.Kawasan persekitaran lengang dan ini mencetuskan pertanyaan mengenai keberadaan beliau ketika ini.Semalam Anwar telah menghadiri perjumpaan bersama Ahli Parlimen Barisan Nasional (BN) di Hotel Seri Pacific namun belum ada sebarang keputusan atau kata sepakat yang jelas dikeluarkan atau dihebahkan kepada umum setakat awal pagi ini.

(Kediaman Pengerusi PH terus jadi tumpuan media)


Pemerintahan stabil, harmoni dan bebas rasuah pilihan rakyat

KUALA LUMPUR, 21 November- Rakyat kini semakin celik dalam usaha mewujudkan sebuah kerajaan yang dapat memenuhi aspirasi rakyat dan negara.Pilihan Raya Umum Ke-15 (PRU15) jelas menunjukkan suara rakyat yang menuntut pemerintahan bebas rasuah, berwibawa serta mampu mengekalkan keharmonian dan kestabilan sosiopolitik.Justeru keputusan PRU15 ini, merupakan satu ekspresi dan harapan rakyat yang perlu diambil kira dalam pembentukan kerajaan baharu."Dan ia juga saya boleh kata satu perubahan, paradigma demokrasi dalam negara," menurut Pensyarah Fakulti Sains Pentadbiran dan Pengajian Polisi UiTM, Azila Ayob."Kerajaan kena berhati-hati lepas ini...maksudnya perlu buat kerja dengan baik, perlu menunaikan janji mereka untuk mendapatkan politik yang stabil, ekonomi yang makmur dan perpaduan satu-satunya aspek yang saya nampak perludipertingkatkan," tambahnya.

Azila ditemui selepas menjadi tetamu program terbitan RTM di Angkasapuri.


PRU DUN ke-15: Pertandingan satu lawan satu di N.04, N.05 dan N.06

(Calon-calon bertanding  N 04 Permatang Berangan, N 05 Sungai Dua dan N 06 Telok Ayer Tawar)

TASEK GELUGOR, 29 Julai- Parlimen Tasek Gelugor, Pulau Pinang membabitkan tiga kawasan Dewan Undangan Negeri DUN iaitu masing-masing N 04 Permatang Berangan, N 05 Sungai Dua dan N 06 Telok Ayer Tawar. Pengumuman calon bertanding bagi ketiga-tiga DUN diadakan di Pusat Penamaan Calon PPC di Dewan Perdana Institut Kemahiran Mara Seberang Perai Utara Pulau Pinang.Pegawai Pengurus Pilihan Raya memaklumkan penyandang kerusi N04 Permatang Berangan, Nor Hafizah Othman daripada Barisan Nasional BN akan ditentang oleh Mohd Sobri Saleh daripada Perikatan Nasional PN.  Sementara itu, N 05 Sungai Dua, turut menyaksikan pertandingan satu lawan satu antara Shaik Hussein Mydin calon BN dengan Muhammad Fauzi Yusoff wakil calon PN  Manakala bagi N 06 Telok Ayer Tawar, Mohsein Md Sharif daripada Pakatan Harapan PH akan menentang Azmi Alang daripada PN.  Proses penamaan calon turut dilaporkan berjalan lancar.

(Calon-calon bertanding N 04 Permatang Berangan)

(Calon-calon bertanding N 05 Sungai Dua)

(Calon-calon N 06 Telok Ayer Tawar)


Hanya MT boleh tentukan pembentukan kerajaan dengan PH

KUALA LUMPUR, 21 November- Hanya Majlis Tertinggi (MT) Barisan Nasional (BN) boleh membuat keputusan berhubung pembentukan kerajaan campuran dengan Pakatan Harapan (PH).Perkara itu dijelaskan Naib Presiden UMNO, Datuk Seri Ismail Sabri Yaakob.Menurutnya Presiden parti, Datuk Seri Dr Ahmad Zahid Hamidi dan biro politik, tidak mempunyai hak untuk memutuskan perkara tersebut.Beliau mengulas mengenai rundingan antara BN dengan PH untuk membentuk Kerajaan Persekutuan.

(Naib Presiden UMNO, Datuk Seri Ismail Sabri Yaakob)

"Parti perlu membuat keputusan. Parti bermakna Majlis Tertinggi (MT), bukannya individu. Presiden tiada hak. Semalam ada Mesyuarat Biro Politik dan Biro politik juga tiada hak."Parti hanya dua sahaja. Dengan ketiadaan PAU, MT sahaja boleh membuat keputusan. Kalau melibatkan BN kita bertanding bukan atas UMNO, sebaliknya BN. Mesti keputusan Majlis Tertinggi BN. Jika perkara ini tidak dilakukan, sesiapa sahaja buat keputusan, tidak sah lah", katanya.Datuk Seri Ismail Sabri ditemui media di perkarangan sebuah hotel di ibu negara.Ahli Parlimen Bera itu bersama beberapa kepimpinan BN berkumpul pagi tadi, dipercayai bagi mengadakan pertemuan dengan wakil PH untuk membincangkan mengenai pembentukan kerajaan campuran.


Bubar DUN Kedah selepas Mac 2023

ALOR SETAR, 21 November- Kerajaan Kedah kekal dengan keputusan untuk tidak membubarkan Dewan Undangan Negeri (DUN) lebih awal walaupun negeri itu dalam momentum terbaik selepas berjaya memenangi 13 kerusi Parlimen pada Pilihan Raya Umum Ke-15 (PRU15), Sabtu lalu.  Menurut Menteri Besar, Datuk Seri Muhammad Sanusi Md Nor pembubaran itu hanya akan dilakukan pada bila-bila masa selepas Mac tahun hadapan. Beliau yang juga merupakan Pengerusi PN Kedah berkata keputusan itu dibuat susulan keadaan cuaca tidak menentu dan jangkaan banjir melanda sehingga Mac depan. "Kita tidak mahu buat PRU sekarang kerana banjir dijangka berlaku antara bulan November hingga Mac, jadi selepas bulan Mac nanti, bila-bila sahaja pembubaran DUN itu boleh dilakukan. "Kalau tidak dilakukan dalam tempoh itu, ia akan 'luruh' sendiri pada Julai tahun hadapan," katanya kepada pemberita, di sini malam tadi.

(Datuk Seri Muhammad Sanusi Md Nor)

Beliau berkata demikian ketika ditanya sama ada akan membubarkan DUN Kedah berikutan PN dalam momentum yang terbaik selepas memenangi 13 daripada 14 kerusi Parlimen yang diumumkan Suruhanjaya Pilihan Raya, SPR semalam.Terdahulu, Muhammad Sanusi hadir ke Majlis Kesyukuran PN bersama semua Ahli Parlimen PN yang baharu dipilih di Kedah, yang turut disertai ribuan penyokong parti itu di Kompleks PAS, Kota Sarang Semut.


PRU15: 12 pusat pengundian dibuka di Parlimen Baram hari ini - SPR

KUALA LUMPUR, 21 November- 12 pusat pengundian bagi Parlimen Baram, Sarawak dibuka untuk proses pengundian Pilihan Raya Umum Ke-15 (PRU15), hari ini.Ia selepas ditangguhkan sebelum ini akibat faktor cuaca.Demikian dimaklumkan Setiausaha Suruhanjaya Pilihan Raya (SPR), Datuk Indera Ikmalrudin Ishak dalam satu kenyataan.Menurutnya, waktu mengundi bermula dari 7.30 pagi hingga 12.30 tengah hari atau 2.00 petang, bergantung kepada pusat pengundian masing-masing.

(Waktu mengundi bermula dari 7.30 pagi hingga 12.30 tengah hari atau 2.00 petang, bergantung kepada pusat mengundi masing-masing)

Pusat pengundian terlibat adalah Sekolah Kebangsaan (SK) Long Naah, SK Long Luteng, RH TK Matthew Belulok Lalo, Kpg Lepo Gah, SK Long Sait, SK Long Tungan, SK Long Moh, SK Long Mekabar, SK Long Jekitan, SK Long Lamei, SK Lio Mato dan SK Long Banga.

RH TK John Jau Wan di Long Semiang turut dibuka sebagai pusat pengundian tambahan.

Pada hari pengundian Sabtu lepas, SPR mengumumkan proses mengundi di 11 daripada 194 pusat pengundian untuk kawasan Parlimen itu digantung berikutan cuaca yang tidak baik.


Muhyiddin akan kemuka SD ahli parlimen sokong beliau sebagai PM hari ini

(Pengerusi Perikatan Nasional (PN) Tan Sri Muhyiddin Yassin selepas menghadiri Mesyuarat Majlis Tertinggi Bersatu/ Foto BERNAMA)

SHAH ALAM, 21 November - Pengerusi Perikatan Nasional (PN) Tan Sri Muhyiddin Yassin akan mengemukakan akuan bersumpah (SD) daripada ahli Parlimen hari ini. Ia bagi membuktikan bahawa gabungan itu mempunyai jumlah yang mencukupi untuk membentuk Kerajaan Persekutuan.Beliau berkata dakwaan Pengerusi Barisan Nasional (BN), Datuk Seri Dr Ahmad Zahid Hamidi bahawa BN tidak pernah berunding dengan Gabungan Parti Sarawak (GPS) untuk memberikan persetujuan penubuhan kerajaan bersama PN, tidak menghalang PN untuk membentuk kerajaan melalui sokongan daripada ahli Parlimen. "Kalau ikut perlembagaan, perlembagaan mengatakan ahli-ahli parlimen..dia tak kata daripada parti mana ke, secara individu boleh, secara berkumpulan menerusi parti mereka pun boleh, kalau ada antara ahli parlimen yang membuat keputusan untuk menyokong saya, itu hak ahli parlimen, ia bersandarkan perlembagaan negara, jadi perlembagaan kata seseorang yang nak menjadi Perdana Menteri mestilah mendapat kepercayaan daripada majoriti ahli parlimen, kalau ikut istilahnya 112 kerusi, dia tak sebutkan mesti datang dari parti a, parti b, parti c," kata beliau ketika ditemui pemberita selepas mempengerusikan Mesyuarat Majlis Pimpinan Tertinggi Bersatu, di sini, malam tadi.Dalam perkembangan sama, Muhyiddin juga berkata ahli-ahli Parlimen yang memberi sokongan bagi pembentukan kerajaan tidak menyalahi Perlembagaan negara dan Akta Anti Lompat Parti.

(Pengerusi Perikatan Nasional (PN) Tan Sri Muhyiddin Yassin bercakap pada sidang media selepas menghadiri Mesyuarat Majlis Tertinggi Bersatu/ Foto BERNAMA)

Beliau menjelaskan tindakan ahli Parlimen yang menyokong beliau sebagai Perdana Menteri hanya atas kapasiti individu dan bukannya keluar parti."Ia tidak menghalang mana-mana parti, hatta, bukan semua datang daripada PN..GPS, GRS, Bebas dan memang tidak melanggar akta, itu kerana mereka tidak keluar dari parti, tetapi mereka secara individu, ahli parlimen dari mana, hatta bebas menyatakan sokongan kepada saya, jadi tidak menyalahi daripada Akta Anti Lompat Parti lah," menurut beliau.Terdahulu, Istana Negara dalam kenyataan memaklumkan Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15),memaklumkan kepada Istana Negara mengenai gabungan parti dan menamakan calon Perdana Menteri yang dipersetujui untuk membentuk kerajaan baharu sebelum pukul 2 petang, hari ini.PRU15 menyaksikan Pakatan Harapan (PH) memperoleh 82 kerusi Parlimen, PN (73), BN (30), GPS (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.Majoriti mudah untuk membentuk Kerajaan Persekutuan adalah 112 kerusi.


PRU DUN ke-15: Orang awam dinasihat tidak buat provokasi

(Ketua Polis Daerah Port Dickson, Supt Aidi Sham Mohamed)

PORT DICKSON, 29 Julai- Polis Diraja Malaysia (PDRM) menasihatkan orang awam untuk tidak melakukan sebarang provokasi sepanjang tempoh kempen Pilihanraya Dewan Undangan Negeri (PRU DUN) ke-15.  Ketua Polis Daerah Port Dickson, Supt Aidi Sham Mohamed berkata, ini bagi memastikan keamanan di kalangan masyarakat. Jelas beliau , pemantauan kempen juga akan dijalankan sepanjang tempoh berkempen sehingga Hari Mengundi pada 12 Ogos nanti.  "Untuk makluman semua pihak Ibu Pejabat Polis Daerah Port Dickson telah menggerakkan seramai 25 pegawai dan juga 216 anggota yang telah ditempatkan di lima lokasi berbeza membabitkan DUN di daerah Port Dickson,"katanya. Beliau berkata demikian ketika ditemui pemberita selepas selesai proses penamaan calon bagi DUN N32, Linggi, Negeri Sembilan. Bagi DUN N32 Linggi, calon bertanding adalah Datuk Mohd Faizal Ramli daripada Barisan Nasional (BN) dan Zamri Md Said daripada Perikatan Nasional (PN).


Agong titah parti-parti politik kemuka gabungan dipersetujui dan calon PM

KUALA LUMPUR, 20 November- Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti.Juga, menamakan Calon Perdana Menteri yang dipersetujui untuk membentuk kerajaan baharu sebelum 2.00 petang, esok.Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata, Al-Sultan Abdullah Ri'ayatuddin Al-Mustafa Billah Shah menerima maklum bahawa pada PRU15 semalam, tiada gabungan parti politik yang berjaya memperoleh majoriti mudah kerusi Parlimen.Sehubungan itu, Istana Negara telah memohon kerjasama Yang Dipertua Dewan Rakyat Tan Sri Azhar Azizan Harun untuk meminta semua ketua parti dan gabungan parti politik terlibat mengemukakan cadangan gabungan parti-parti politik yang telah dipersetujui dan calon perdana menteri mereka kepada Istana Negara.Ia selaras Perkara 40(2)(a) dan Perkara 43(2)(a) Perlembagaan Persekutuan.Titah perkenan dan keputusan Seri Paduka Baginda berkenaan pembentukan kerajaan baharu dan pelantikan Perdana Menteri menerusi proses yang telah dijelaskan adalah muktamad.Pada 1.15 tengah hari tadi, Seri Paduka berkenan menerima menghadap Pengerusi Suruhanjaya Pilihan Raya Malaysia Tan Sri Abdul Ghani Salleh yang mengemukakan dokumen keputusan rasmi PRU15 di Istana Negara.

(Tangkap layar kenyataan media Istana Negara)


PN sedia kerjasama dengan mana-mana parti yang sokong prinsipnya

KUALA LUMPUR, 20 November- Perikatan Nasional (PN) menerima mana-mana parti bagi membentuk gabungan kerajaan yang prihatin, bersih dan stabil. Jelas Pengerusi Perikatan Nasional (PN) Tan Sri Muhyiddin Yassin dalam sidang media.

"Perikatan nasional mengalu-alukan penyertaan mana mana parti yang bersedia menerima prinsip perjuangan Perikatan Nasional untuk membentuk sebuah kerajaan yang prihatin bersih dan stabil. Andai kata Perikatan Nasional berjaya membentuk kerajaan bersama parti-parti lain yang sehaluan, tumpuan PN adalah untuk melaksanakan semua tawaran,"katanya. Dalam pada itu, beliau berpandangan, PN mencapai kemenangan luar jangka, antaranya disebabkan faktor sokongan pengundi-pengundi terutamanya pengundi muda.

(Pengerusi Perikatan Nasional (PN) Tan Sri Muhyiddin Yassin)

"Sokongan rakyat terhadap PN terutamanya daripada pengundi-pengundi muda telah membolehkan Perikatan Nasional mencapai kejayaan luar jangka. Saya hendak mengucapkan tahniah kepada semua calon PN yang telah memenangi kerusi masing-masing, saya juga ingin mengambil kesempatan untuk mengucapkan setinggi-tinggi penghargaan kepada seluruh jentera parti yang telah pun bekerja keras dan penuh komitmen," katanya.

Dalam pada itu, Pengerusi Pakatan Harapan, Datuk Seri Anwar Ibrahim, mendakwa yakin akan membentuk Kerajaan Persekutuan kerana parti gabungan itu telah melepasi majoriti mudah.Beliau berkata telah mencapai persefahaman menerusi sokongan ahli-ahli Parlimen lain.Namun, beliau yang juga Presiden PKR, Datuk Seri Anwar Ibrahim enggan mendedahkan butiran perbincangan dengan pihak mana bagi membentuk kerajaan selain menegaskan PH mempunyai jumlah majoriti yang cukup.Kami telah mencapai persefahaman dalam persetujuan untuk membentuk kerajaan apabila diperkenan oleh ke bawah duli yang maha mulia yang dipertuan Agong. Jadi inilah parti pertama dari blok yang terbesar dan keduanya telah memperolehi jumlah yang mencukupi untuk membentu kerajaan dengan suara majoriti.


PRU DUN ke-15: Tiga DUN di Gua Musang saksikan pertandingan satu lawan satu

(Calon-calon bertanding N 34 Neggiri, N 44 Paloh dan N 45 Galas)

GUA MUSANG, 29 Julai- Di Gua Musang Kelantan, proses penamaan calon bagi N 43 Nenggiri, N 44 Paloh dan N 45 Galas berjalan lancar  Ketiga-tiga DUN tersebut menyaksikan pertandingan satu lawan satu melibatkan calon Barisan Nasional (BN) dan Parti Islam Se-Malaysia (PAS). Terdahulu calon- calon mewakili Perikatan Nasional PN daripada ketiga tiga DUN; antara yang terawal tiba di Pusat Penamaan Calon PPC iaitu pukul 8.50 pagi diikuti calon-calon BN pada pukul 9.05 pagi.  N 43 Nenggiri menyaksikan Abd Aziz Yusof daripada BN akan bersaing dengan Mohd Azizi Abu Naim daripada PAS. Manakala Mohd Syahbuddin Hashim daripada BN pula akan melawan Mohd Tarmizi Abd Rahman daripada PAS sementara N 45 Paloh pula menyaksikan Datuk Shaari Mat Hussein daripada PAS akan membuat perhitungan dengan wakil BN, Amran Ariffin. Kesemuanya mula menyerahkan borang percalonan sebaik sahaja Bilik Gerakan dibuka pukul 9.00 pagi tadi.  Senarai rasmi calon bertanding diumumkan oleh Pegawai Pengurus Pilihanraya, Zulkarnain Ismail pukul 10.45 pagi tadi.


Shahidan pencetus gelombang kemenangan PN di Perlis

KANGAR, 20 November- Penyertaan tokoh politik Datuk Seri Shahidan Kassim pada saat-saat akhir untuk bertanding atas tiket Perikatan Nasional (PN) dalam Pilihan Raya Umum Ke-15 (PRU15), dilihat sebagai titik tolak kebangkitan gelombang gabungan tersebut sehingga berjaya mengambil alih negeri ini daripada cengkaman Barisan Nasional (BN).Pengerusi Suruhanjaya Pilihan Raya (SPR) Tan Sri Abdul Ghani Salleh mengumumkan PN berjaya membentuk kerajaan negeri setelah memperoleh majoriti undi melebihi 50 peratus.Aura Shahidan tidak dapat dinafikan apabila ‘panglima perang’ PN Perlis itu berjaya membawa kemenangan luar biasa kepada PN sehingga mampu menyapu bersih tiga kerusi Parlimen selain 14 daripada 15 kerusi  Dewan Undangan Negeri (DUN), jauh daripada sasaran awal untuk menawan sembilan kerusi DUN bagi mendapatkan majoriti mudah.Shahidan merupakan penyandang kerusi Parlimen Arau dalam Pilihan Raya Umum pada 1986, 1990, 2013 dan 2018, selain pernah menggalas kedudukan sebagai Menteri Besar bagi tempoh 1995 hingga 2008.

(Pengerusi PN Perlis Mohd Shukri Ramli)

Pengerusi PN Perlis Mohd Shukri Ramli berkata Shahidan berjaya menjalankan tugasnya sebagai ‘panglima perang’ PN Perlis dengan membawa perjuangan perpaduan ummah bermula di Arau dan menular ke seluruh negeri kecil di utara tanah air itu.“Saya berharap idea perpaduan ummah ini dapat dikembangkan bersama dalam gabungan PN ke seluruh negara dan menjadi ikutan negeri-negeri lain bagi membentuk sebuah kerajaan yang bersih dan stabil,” kata Pesuruhjaya PAS Perlis itu kepada pemberita selepas kemenangan PN malam tadi.Pengerusi Bersatu Perlis Abu Bakar Hamzah pula berkata Shahidan turut membantu jentera PN meraih kemenangan dalam PRU15.“Menerusi bantuannya, jentera PN yang disertai oleh gabungan Bersatu dan PAS menjadi lebih kukuh,” katanya.Tugas sebagai ‘panglima perang’ tersebut bukanlah sesuatu yang asing bagi Shahidan yang pernah menjadi Pengerusi Perhubungan UMNO selain menjadi individu yang bertanggungjawab menyusun ‘buah catur’ dalam membina kubu BN pada PRU14.Ketika BN mengalami tsunami politik pada PRU14, Shahidan berjaya membantu mempertahankan Perlis sebagai kubu kuat BN apabila memenangi 10 kerusi DUN dan membentuk kerajaan negeri selepas mendapat majoriti dua pertiga daripada 15 kerusi DUN.Tindakan Presiden UMNO Datuk Seri Ahmad Zahid Hamidi menggantikan Menteri Besar Perlis Datuk Seri Azlan Man sebagai Pengerusi Perhubungan UMNO Negeri Perlis pada April tahun lepas, juga memberi kesan.Pucuk pimpinan parti membuat keputusan drastik dengan tidak menyenaraikan dua tokoh politik utama Perlis iaitu Shahidan dan Datuk Zahidi Zainul Abidin yang juga penyandang kerusi Parlimen Padang Besar sebagai calon BN.Langkah BN meletakkan muka baharu dan ‘calon luar’ iaitu Ketua Pergerakan Puteri UMNO Datuk Zahida Zarik Khan dan Datuk Rozabil Rahman di kerusi panas, menyaksikan Shahidan dan Zahidi masing-masing beralih sebagai calon PN dan Bebas.Hasrat rakyat Perlis yang mahukan kerajaan baharu, dizahirkan apabila PN menyapu bersih kesemua tiga kerusi Parlimen iaitu Padang Besar, Kangar dan Arau selain menang di 14 daripada 15 kerusi DUN.Undian golongan muda dikatakan turut menjadi penentu kejayaan PN di Perlis, mengambil alih tampuk pemerintahan BN yang mendominasi sejak 65 tahun lepas.Percaturan PN menawan semua tiga kerusi Parlimen menjadi kenyataan apabila gandingan Perpaduan Ummah menerusi calon PN-PAS Datuk Rushdan Ramli (Padang Besar), PN-Bersatu Zakri Hassan (Kangar) dan Shahidan (Arau) mencipta kemenangan besar.Di peringkat DUN, calon PN dari  PAS menawan 10 kerusi menerusi Haziq Asyraf Dun (Beseri), Saad Seman (Chuping), Wan Badariah Wan Saad (Mata Ayer), Muhammad Azim Azizan (Santan), Fakhrul Anwar Ismail (Bintong), Asrul Aimran Abdul Jalil (Kayang), Wan Zikri Afthar (Tambun Tulang), Ridzuan Hashim (Guar Sanji), Razali Saad (Simpang Empat) dan Mohd Shukri Ramli (Sanglang).Calon PN daripada Bersatu menyumbang empat kerusi DUN iaitu Izizam Ibrahim (Titi Tinggi), Datin Marzita Mansor (Sena), Abu Bakar Hamzah (Kuala Perlis) dan Megat Hashirat Hassan (Pauh).Hanya satu kerusi DUN dimenangi oleh Pakatan Harapan (PH) menerusi Gan Ay Lin yang mewakili Parti Keadilan Rakyat (PKR) yang mengekalkan kemenangan di DUN Indera Kayangan.BN meletakkan muka baharu seperti Setiausaha Akhbar Menteri Besar Perlis, Saiful Daniel Mohd Yusof bagi kerusi DUN Sena, Ketua Pemuda MCA Padang Besar Lim Weng Khee (Indera Kayangan), Ahli Jawatankuasa UMNO Kangar Kamarudin Malek (Kuala Perlis), Ketua Pemuda Umno Arau Syed Atif Syed Abu Bakar (Pauh) dan Ahli Jawatankuasa UMNO Arau Sharifudin Ahmad (Sanglang).Kejutan berlaku di DUN Bintong apabila Azlan tewas kepada calon PN-PAS Fakhrul dengan majoriti  4,329 undi dalam persaingan enam penjuru.Nasib sama turut menimpa sembilan Ahli DUN BN iaitu Teh Chai Aan (Titi Tinggi), Ruzaini Rais (Beseri), Asmaiza Ahmad (Chuping), Siti Berenee Yahaya (Mata Ayer), Azizan Sulaiman (Santan), Hamizan Hassan (Kayang), Rozieana Ahmad (Guar Sanji) dan Nurulhisham Yaakob (Simpang Empat) dan Datuk Ismail Kassim (Tambung Tulang).- BERNAMA


Penduduk terjejas banjir di Perak meningkat

IPOH, 20 November- Sepuluh Pusat Pemindahan Sementara (PPS) dibuka di Perak.Menurut portal InfoBencanaJKM, 920 penduduk terjejas banjir daripada 261 keluarga, dicatat setakat pukul 1.39 tengah hari tadi berbanding 874 orang daripada 249 keluarga setakat 8 malam tadi.Daerah terlibat ialah Hilir Perak, Kerian, Manjung, Larut, Matang dan Selama serta Perak Tengah.

Dewan Serbaguna Kampung Padang Tembak, Hilir Perak menempatkan penduduk paling ramai terjejas iaitu 203 orang.Manakala Sekolah Kebangsaan Alor Pongsu, Kerian pula mencatat angka paling kurang iaitu 20 orang.Keseluruhan penduduk terjejas banjir di semua negeri adalah seramai 2,324 orang, termasuk Johor, Kelantan, Melaka dan Selangor.


PRU DUN ke-15: Bapa dan anak sepupu berlainan parti bertanding di Sura

DUNGUN, 29 Julai- Pilihan Raya DUN ke-15 kali ini turut menyaksikan pertembungan bapa sepupu dan anak sepupu yang bertanding di N27 Sura, Dungun.Calon Pakatan Harapan, Othman Omar 61 tahun akan bertanding menentang anak sepupunya Dr Tengku Muhammad Fakhruddin Tengku Mat Fauzi, 35 tahun mewakili PAS.Othman Omar berkata, meskipun ada pertalian keluarga, ia bukanlah menjadi punca untuk bermusuh, namun ia merupakan adat bertanding dan satu proses demokrasi.Aspek Pendidikan akan menjadi penekanan yang serius sekiranya beliau berjaya menawan hati rakyat di N27 Sura ini.Beliau percaya Pendidikan akademik dan rohani dapat membentuk generasi terbilang terutama pelajar sekolah untuk keluar dari garis kemiskinan dan tidak berlaku kegiatan jenayah. "Kita nak perkasa aspek pendidikan sebagai satu teras, banyak keciciran berlaku diperingkat sekolah, puncanya Pendidikan akademik rohani, apabila berlaku kepincangan masalah ini akan berlaku seperti masalah peningkatan kadar jenayah dan kadar paras kemiskinan,"katanya.Beliau ditemui selepas pengumuman rasmi calon bertanding bagi N27 Sura oleh Pegawai Pengurus Pilihanraya, Jusman Ibrahim di Dungun.

(Calon PAS, Dr Tengku Muhammad Fakhruddin Tengku Mat Fauzi)


Shahril Hamdan letak jawatan Ketua Penerangan UMNO

KUALA LUMPUR, 20 November- Naib Ketua Pemuda UMNO, Shahril Hamdan hari ini mengumumkan peletakan jawatannya sebagai Ketua Penerangan UMNO.Menerusi satu hantaran di laman Facebooknya, Shahril bagaimanapun berkata dia kekal setia bersama UMNO.Beliau sependapat dengan Menteri Besar Johor Datuk Onn Hafiz Ghazi bahawa pemimpin nombor satu Presiden UMNO dan Pengerusi BN Datuk Seri Dr. Ahmad Zahid Hamidi perlu memaparkan contoh dengan mengambil tanggungjawab atas kekalahan tersebut iaitu berundur secara terhormat."Biar kepimpinan dan individu lain memimpin perbincangan membuat keputusan besar seterusnya untuk parti ini."Atas semangat 'collective responsibility' itu, saya juga meletakkan jawatan selaku Ketua Penerangan UMNO Malaysia. Saya menghargai peluang yang telah diberikan dan tidak akan melupakannya. Cuma, ini soal maslahat yang jauh lebih besar,"katanya.Shahril yang juga calon di kerusi Parlimen Alor Gajah tewas pada PRU15 dalam persaingan empat penjuru apabila memperoleh 27,288 undi, di belakang Pengerusi Pakatan Harapan Melaka, Adly Zahari yang meraih 28,178 undi.Dua lagi pencabar Datuk Seri Mohd Redzuan Md Yusof dari Perikatan Nasional (PN) memperoleh 17,211 undi dan Muhammad Nazriq Abdul Rahman (PEJUANG) 323 undi.

(Naib Ketua Pemuda UMNO, Shahril Hamdan)


Sultan Nazrin berkenan menerima menghadap Pengarah SPR negeri

IPOH, 20 November- Sultan Perak Sultan Nazrin Muizzuddin Shah berkenan menerima menghadap Pengarah Suruhanjaya Pilihan Raya (SPR) Negeri, Mohd Nazri Ismail di Istana Kinta, di sini pagi tadi.  Difahamkan sesi menghadap itu bagi menyembah maklum kepada baginda berhubung keputusan Pilihan Umum ke-15 (PRU15) membabitkan Parlimen dan Dewan Undangan Negeri Perak.

Terdahulu, turut dilihat menghadap Setiausaha Kerajaan Negeri Datuk Ahmad Suaidi Abdul Rahim dan Penasihat Undang-Undang Negeri Perak Datuk Azmir Shah Zainal Abidin.  Mereka tiba di Istana Kinta jam 9.45 pagi.  Mengikut keputusan rasmi SPR pagi tadi, Perikatan Nasional memenangi 26 kerusi DUN, disusuli Pakatan Harapan, 24 dan Barisan Nasional, 9.  Perak menyaksikan sebanyak 59 DUN dipertandingkan pada PRU kali ini.

Sultan Perak Sultan Nazrin Shah hari ini berkenan menerima menghadap Pengarah Suruhanjaya Pilihan Raya (SPR) Perak Mohd Nazri Ismail di Istana Kinta bagi menyembah maklum keputusan Pilihan Raya Umum ke-15 (PRU15).Mohd Nazri tiba kira-kira 10.23 pagi dan turut kelihatan ke sesi menghadap itu ialah Setiausaha Kerajaan Negeri Datuk Ahmad Suaidi Abdul Rahim dan Penasihat Undang-Undang Negeri Perak Datuk Azmir Shah Zainal Abidin.Sesi itu berlangsung selama kira-kira satu jam dan cubaan pihak media mendapatkan komen di luar pintu pagar istana tidak membuahkan hasil.


Parlimen tergantung tidak boleh dibiarkan terlalu lama - Penganalisis Politik

(Pensyarah Kanan Fakulti Sains Pentadbiran dan Polisi UiTM, Dr. Azman Ayob ketika menjadi tetamu Selamat Pagi Malaysia)

KUALA LUMPUR, 20 November- Situasi Parlimen tergantung tidak boleh dibiarkan dalam tempoh yang terlalu lama.Malah, pembentukan Kerajaan Persekutuan yang baharu perlu dilaksana selewatnya dalam tempoh seminggu. "Kalau dibiarkan berlanjutan maka banyak benda tidak akan selesai, banyak benda yang mungkin akan timbulkan masalah baru dan disebabkan itulah kita tidak boleh ada Parlimen Tergantung yang terlalu lama."Maksudnya mesti ada gabungan baharu yang diperkenan oleh Yang di-Pertuan Agong dalam membentuk kerajaan," menurut Pensyarah Kanan Fakulti Sains Pentadbiran dan Polisi UiTM, Dr. Azman Ayob. Beliau turut berpandangan, manifesto yang dibentangkan setiap parti bertanding tidak begitu mempengaruhi pola pengundian pada Pilihan Raya Umum ke -15 (PRU15) semalam.Namun, karisma calon yang bertanding antara elemen utama yang mempengaruhi undian rakyat.

(Pensyarah Kanan Fakulti Sains Pentadbiran dan Polisi UiTM, Dr. Azman Ayob)


PRU DUN ke-15: Datuk Seri Mahdzir Khalid lawan Mohd Radzi Md Amin di Pedu

PADANG TERAP, 29 Julai- Pengerusi Barisan Nasional (BN) Kedah, Datuk Seri Mahdzir Khalid akan bertanding di kerusi N08 Pedu dalam pertembungan satu lawan satu pada Pilihan Raya Umum Dewan Negeri Kedah kali ini. N08 Pedu menyaksikan gabungan BN-PH mempertaruhkan Datuk Seri Mahdzir untuk merampas kembali kerusi Dewan Negeri tersebut yang pernah dimenanginya pada tahun 2004.  Bekas Menteri Besar Kedah itu akan mencabar penyandang kerusi berkenaan iaitu Mohd Radzi Md Amin daripada Perikatan Nasional (PN).  Seramai 28,586 orang pemilih layak mengundi di kawasan N08 Pedu melibatkan 51 saluran mengundi.  Calon bagi kerusi N08 Pedu diumumkan oleh Pegawai Pengurus Pilihanraya, Iman Hazwan Abd Halim di Pusat Penamaan Calon (PPC) Pejabat Daerah dan Tanah Padang Terap di Kuala Nerang.  Sementara itu, N07 Kuala Nerang juga menyaksikan pertandingan satu lawan satu antara calon Pakatan Harapan (PH), Ridzwan Abu Bakar yang akan mencabar penyandang kerusi berkenaan iaitu Munir @Mohamad Yusof Zakaria mewakili Perikatan Nasional (PN).  Seramai 31,287 orang pemilih layak mengundi bagi kawasan N07 Kuala Nerang melibatkan 60 saluran mengundi.  Calon bagi kerusi N07 Kuala Nerang diumumkan oleh Pegawai Pengurus Pilihanraya, Azmin Zainol Abidin di PPC yang sama.

(Pengumuman calon bertanding N07 dan N08)


Calon KDM menang kerusi Parlimen Kota Marudu

KOTA MARUDU,20 November- Calon Parti Kesejahteraan Demokratik Masyarakat (KDM) Datuk Wetrom Bahanda @ Mohd Fikri memenangi kerusi Parlimen Kota Marudu.Perkara berkenaan diumumkan Pegawai Pengurus Pilihan Raya P168 Kota Marudu, Alexander Yong. Beliau menewaskan penyandang Datuk Maximus Ongkili yang mewakili Gabungan Rakyat Sabah (GRS).

(Wetrom mendapat 24,318 undi menang dengan majoriti 8,174 undi)

Wetrom mendapat 24,318 undi menang dengan majoriti 8,174 undi.Pengumuman keputusan rasmi P168 Kota Marudu mengalami kelewatan susulan kesukaran petugas Suruhanjaya Pilihan Raya (SPR) membawa keluar tiga peti undi dari pusat pengundian Sekolah Kebangsaan Magandai setelah usaha membawa peti undi keluar gagal akibat hujan lebat yang menyebabkan banjir.


PRU DUN ke-15: PM Anwar, pemimpin parti sertai Perarakan Perpaduan Gombak

KUALA LUMPUR, 29 Julai (Bernama) - Perdana Menteri, Datuk Seri Anwar Ibrahim hari ini menyertai Perarakan Perpaduan Gombak untuk memberi sokongan kepada tiga calon Dewan Undangan Negeri (DUN) Selangor di Parlimen Sungai Tua, Hulu Kelang dan Gombak Setia.Beliau yang juga Pengerusi Pakatan Harapan (PH) tiba pukul 8.50 pagi bersama tiga calon DUN iaitu bagi Sungai Tua, Datuk Seri Amiruddin Shaari (PH); Hulu Kelang, Juwairiya Zulkifli (PH) dan Gombak Setia Datuk Megat Zulkarnain Omardin (BN).Perarakan bermula dari Jambatan Sungai Chinchin hingga ke pusat penamaan calon Dewan Sekolah Menengah Kebangsaan (SMK) Sungai Pusu turut sertai barisan pimpinan tertinggi parti-parti dalam Kerajaan Perpaduan.

(Perarakan Perpaduan Gombak/ FB Anwar Ibrahim)

Turut serta dalam perarakan itu, Presiden Parti Bersatu Rakyat Sabah (PBRS) Datuk Arthur Joseph Kurup, Pengerusi Gabungan Rakyat Sabah (GRS) Datuk Seri Hajiji Noor, Setiausaha Agung BN Datuk Seri Zambry Abdul Kadir dan Pengerusi Perhubungan UMNO Sabah Datuk Seri Bung Moktar Radin.Pemimpin-pemimpin dan penyokong parti berjalan sepanjang satu kilometer, kira-kira 20 minit sambil melaungkan slogan “Kerajaan Perpaduan” bersama panji logo PH dan BN.

Sementara itu, turut kelihatan hadir memberi sokongan kepada calon-calon PN di pusat penamaan calon yang sama ialah Pengerusi PN, Tan Sri Muhyiddin Yassin dan dan Ahli Parlimen Arau, Datuk Seri Shahidan Kassim.Kehadiran kedua-duanya bagi mencalonkan Pengerusi PN Selangor, Datuk Seri Mohamed Azmin Ali bagi DUN Hulu Kelang.Sementara DUN Gombak Setia dan DUN Sungai Tua, masing-masing ditandingi Setiausaha PN Selangor Muhammad Hilman Idham dan Timbalan Ketua Pemuda PAS Selangor Muhammad Hanif Jamaluddin.


Kerajaan Persekutuan akan dapat dibentuk dalam masa terdekat - Muhyiddin Yassin

KUALA LUMPUR, 20 November- Pengerusi Perikatan Nasional (PN), Tan Sri Muhyiddin Yassin hari ini menerima kunjungan Pengerusi Gabungan Parti Sarawak (GPS), Tan Sri Abang Johari Tun Openg, bagi membincangkan pembentukan kerajaan Persekutuan.Dalam satu hantaran di laman Facebooknya, bekas Perdana Menteri yang juga Presiden BERSATU itu turut memuat naik gambar pertemuan mereka yang turut disertai Presiden PAS, Tan Sri Abdul Hadi Awang dan seorang lagi individu tidak dikenali."Pagi ini saya menerima kunjungan YAB Tan Sri Datuk Patinggi Tan Sri (Dr) Abang Haji Abdul Rahman Zohari Tun Abang Haji Openg, Premier Sarawak dan YB Tan Sri Tuan Guru Haji Abdul Hadi Awang, Presiden PAS untuk membincangkan pembentukan Kerajaan Persekutuan. "Rundingan juga sedang dibuat dengan parti-parti lain yang sehaluan dan Ahli Parlimen bebas. Insya-Allah, Kerajaan Persekutuan akan dapat dibentuk dalam masa terdekat," katanya dalam hantaran tersebut.Lokasi pertemuan ketiga-tiga tokoh politik itu bagaiamanapun tidak dapat dipastikan namun dipercayai di kediaman Tan Sri Muhyiddin.Pilihan Raya Umum ke-15 (PRU15) semalam menyaksikan situasi Parlimen tergantung apabila tiada parti mendapat majoriti mudah untuk membentuk kerajaan Persekutuan baharu.Pakatan Harapan (PH) memenangi 82 kerusi, PN (73); Barisan Nasional (30), Gabungan Parti Sarawak (GPS) (22), Gabungan Rakyat Sabah (GRS) (6); Warisan (3); Bebas (2) dan Parti Bangsa Malaysia (PBM) serta Parti Kesejahteraan Demokratik Masyarakat (KDM) masing-masing meraih satu kerusi.Semalam Muhyiddin berkata PN sedia menjalinkan kerjasama dengan mana-mana parti yang dapat menerima prinsip dan perjuangan gabungan itu dalam membentuk kerajaan yang bersih dan stabil, kecuali dengan PH.

(Tan Sri Muhyiddin (TENGAH) diapit Tan Sri Abang Johari Tun Openg dan Tan Sri Abdul Hadi Awang)


PRU DUN ke-15  enam negeri bermula hari ini, penamaan calon di 173 pusat jadi tumpuan

KUALA LUMPUR, 29 Julai- Pilihan Raya Negeri (PRN) yang melibatkan enam negeri bermula hari ini dengan 173 pusat penamaan calon akan dibuka bermula 9 pagi ini.Bakal calon mewakili parti-parti politik atau bertanding atas tiket Bebas pada PRN di Selangor, Negeri Sembilan, Pulau Pinang, Kedah, Kelantan dan Terengganu mempunyai tempoh sehingga 10 pagi untuk menyerahkan borang pencalonan kepada Pegawai Pengurus di semua pusat penamaan calon.Selain 245 kerusi Dewan Undangan Negeri (DUN) dipertandingkan di enam negeri itu, turut diadakan ialah Pilihan Raya Kecil (PRK) Parlimen Kuala Terengganu setelah kerusi berkenaan diisytihar kosong berikutan keputusan Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim daripada PAS pada Pilihan Raya Umum ke-15 (PRU15).Bagi PRN dan PRK berkenaan, tempoh berkempen ditetapkan selama 14 hari bermula hari ini selepas pengisytiharan calon-calon yang layak bertanding dan akan berakhir pada 11.59 malam, 11 Ogos nanti.Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan serta PRK Parlimen Kuala Terengganu diadakan serentak dengan 12 Ogos sebagai hari pengundian, manakala pengundian awal pada 8 Ogos.PRN itu merupakan kali pertama menyaksikan enam negeri berkenaan mengadakan pilihan raya bagi memilih Ahli DUN masing-masing secara berasingan daripada pilihan raya untuk kerusi Parlimen.

DUN Kelantan yang mempunyai 45 kerusi dibubarkan pada 22 Jun diikuti Selangor yang mempunyai 56 kerusi pada 23 Jun, manakala Pulau Pinang (40 DUN), Kedah (36 DUN) dan Terengganu (32 DUN) masing-masing dibubarkan pada 28 Jun, sementara Negeri Sembilan yang mempunyai 36 kerusi DUN, dibubarkan pada 1 Julai lepas.Berdasarkan statistik SPR, seramai 9,773,571 pemilih berdaftar layak mengundi pada PRN enam negeri itu dengan Selangor seramai 3,747,057 pengundi, Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425).Sementara itu, Jabatan Meteorologi menerusi laman webnya malam tadi, meramalkan cuaca baik di Pulau Pinang, Kedah, Kelantan dan Terengganu pada sebelah pagi hari ini.Hujan juga diramal berlaku di satu dua tempat di kawasan pedalaman di Selangor pada sebelah pagi manakala ribut petir di satu dua tempat diramal berlaku di Negeri Sembilan. -BERNAMA


Exco Johor gesa Zahid Hamidi letak jawatan

JOHOR, 20 November- Susulan kenyataan Menteri Besar Johor, Datuk Onn Hafiz Ghazi, yang memohon Presiden UMNO dan Barisan Nasional (BN), Datuk Seri Ahmad Zahid Hamidi, meletakkan jawatan, susulan kekalahan BN pada Pilihan Raya Umum ke-15 (PRU15) mendapat sokongan Exco negeri. Exco Kerja Raya, Pengangkutan dan Infrastruktur Negeri, Mohamad Fazli Mohamad Salleh berkata tindakan tersebut tanda tanggungjawab, serta titik permulaan perubahan UMNO.  Turut memohon Zahid Hamidi meletak jawatan, ialah Exco Perumahan dan Kerajaan Tempatan, Datuk Mohd Jafni Md Shukor, yang melihat ramai pemimpin parti komponen BN yang menang pada PRU14, tewas semalam, atas faktor ego dan tidak mendengar suara akar umbi.

(Pucuk pimpinan UMNO perlu bertanggungjawab atas kekalahan tersebut)

Sementara itu, Timbalan Speaker Dewan Negeri Johor, Datuk Samsolbari Jamali berkata, pucuk pimpinan UMNO perlu bertanggungjawab atas kekalahan tersebut, serta bersedia melakukan perubahan, khusus daripada peringkat pucuk pimpinan itu sendiri.


PN sapu bersih 13 kerusi di Kedah

KEDAH, 20 November- Perikatan Nasional (PN) membuka gelanggang buat kali pertama dalam Pilihan Raya Umum ke-15 (PRU15) dengan mempamerkan prestasi mengagumkan apabila menyapu bersih 14 kerusi Parlimen di Kelantan dan lapan di Terengganu menggunakan logo PAS, selain membentuk kerajaan negeri di Perlis setelah memenangi 13 daripada 15 kerusi Dewan Undangan Negeri (DUN).  Di Kedah kesemua 13 kerusi parlimen dimenangi PN. Pengerusi PN Kedah Datuk Seri Muhammad Sanusi Md Nor berkata kejayaan itu turut membuktikan bahawa Kerajaan Negeri sedang berada di landasan yang betul selari dengan kehendak rakyat Kedah.

(Pengerusi PN Kedah Datuk Seri Muhammad Sanusi Md Nor)

Sanusi menerusi kenyataan berkata rakyat juga mahukan kerajaan pusat yang seiring dan sehaluan dengan kerajaan negeri dan diterjemahkan melalui keputusan yang dibuat di peti-peti undi malam tadi.Katanya majoriti rakyat Kedah telah membuat pilihan untuk sebuah kerajaan yang prihatin, bersih dan stabil. Harapan beliau kerajaan yang bakal dibentuk di peringkat pusat, dapat merealisasikan hasrat ini. Terdahulu dalam kenyataan itu Sanusi mengucapkan syukur dengan kemenangan itu. Walaupun PN Kedah tewas tipis di Parlimen Sungai Petani dan satu kerusi Parlimen di Padang Serai ditangguhkan selepas calon Pakatan Harapan yang juga penyandang kerusi M Karupaiya meninggal dunia pada 16 November, beliau mengucapkan tahniah dengan kejayaan itu.


Kerajaan baharu perlu lebih stabil berbanding kerajaan terdahulu - Penganalisis Politik

(Profesor Dr. Mohd Azizuddin Mohd Sani ketika menjadi tetamu rancangan Selamat Pagi Malaysia)

KUALA LUMPUR, 20 November- Pembentukan kerajaan baharu perlu lebih stabil dan kukuh berbanding kerajaan sebelum ini. Anggota kabinet yang bakal dibentuk juga harus menghentikan politiking yang boleh menggugat kestabilan negara dan kesejahteraan rakyat.Profesor Politik dan Hubungan Antarabangsa UUM, Profesor Dr. Mohd Azizuddin Mohd Sani berkata, sebaliknya usaha merealisasikan manifesto yang dibentangkan oleh parti yang memimpin negara nanti harus dilaksanakan bukan hanya janji kosong. "Dalam konteks ini mereka tahu apa yang mereka harus lakukan apa yang rakyat tuntut ketika kempen pilihan raya dan saya rasa mereka akan buat dalam bentuk dasar yang lebih baik supaya kita boleh berhadapan dengan situasi sukar khususnya tahun depan nanti bila kita rasakan ekonomi kita akan mencabar,"katanya.Beliau bercakap selepas menjadi tetamu rancangan Selamat Pagi Malaysia di Angkasapuri. Beliau turut berpandangan Pilihan Raya Umum ke-15 (PRU15) semalam menyaksikan rakyat berpecah memilih parti, namun ia memberi suasana yang dinamik serta cabaran politik yang lebih menarik.

(Profesor Dr. Mohd Azizuddin Mohd Sani ditemui selepas menjadi tetamu rancangan Selamat Pagi Malaysia)


Tun M antara 369 calon Parlimen hilang wang deposit

(Tun Dr Mahathir Mohamad gagal mempertahankan kerusi Parlimen Langkawi apabila hanya memperoleh sebanyak 4,566 undi)

KUALA LUMPUR, 20 November- Tun Dr Mahathir Mohamad menjadi antara 369 calon kerusi Parlimen yang hilang wang deposit selepas memperoleh undi kurang satu per lapan daripada jumlah keseluruhan undi yang dikira dalam Pilihan Raya Umum ke-15 (PRU15).Beliau yang bertanding di Langkawi atas tiket Pejuang gagal mempertahankan kerusi tersebut untuk penggal kedua apabila hanya memperoleh sebanyak 4,566 undi daripada keseluruhan 48,123 undi dalam pertandingan melibatkan lima penjuru. Selain Dr Mahathir yang juga Pengerusi Penaja Gerakan Tanah Air (GTA), antara pemimpin kanan Pejuang turut hilang wang pertaruhan adalah anak beliau, Datuk Seri Mukhriz Mahathir gagal mempertahankan kerusi Parlimen Jerlun selepas tewas kepada calon Perikatan Nasional (PN) Dr Abd Ghani Ahmad manakala Timbalan Pengerusi GTA Datuk Marzuki Yahya gagal merampas kerusi Sungai Petani daripada Pakatan Harapan (PH).Pilihan raya paling getir ini juga turut menyaksikan beberapa ‘nama besar’ lain kehilangan wang deposit mereka antaranya bekas Menteri Perusahaan Perladangan dan Komoditi Datuk Zuraida Kamaruddin apabila hanya meraih 4,589 undi dan bekas Timbalan Menteri Komunikasi dan Multimedia Datuk Zahidi Zainul Abidin (1,939 undi).Selain nama besar pemimpin dan parti, antara calon selebriti dan aktivis sosial hilang wang pertaruhan adalah pengarah filem Ahmad Idham Ahmad Nadzri yang bertanding di Parlimen Port Dickson mewakili GTA dan calon Bebas Abdul Rani Kulup Abdullah.Sementara itu, jumlah calon paling banyak kehilangan wang deposit dalam satu kawasan Parlimen adalah kerusi tumpuan di Parlimen Batu apabila lapan daripada 10 calon bertanding hilang wang pertaruhan.Mereka adalah calon Bebas Siti Zabedah Kasim, Nur Fathiah Syazwana Shaharuddin atau juga dikenali Cleopatra, Chua Tian Chang (Tian Chua), Too Cheng Huat; Wan Azliana Wan Adnan (Pejuang), Naganathan Pillai (Warisan), Mohd Zulkifli Abdul Fattah (Parti Rakyat Malaysia) dan Datuk A. Kohilan Pillay (Barisan Nasional).PRU kali ini juga menyaksikan calon PH Gobind Singh Deo memperoleh jumlah undi tertinggi 142,875 untuk kerusi Parlimen Damansara mengalahkan dua pencabar yang kesemuanya kehilangan wang pertaruhan. Sementara calon Gabungan Parti Sarawak (GPS) Roy Angau Anak Gingkoi menang dengan majoriti terkecil hanya 100 undi apabila mendapat 6,644 undi dalam pertarungan empat penjuru menyaksikan seorang calon hilang deposit. Bagaimanapun, 369 calon ini tidak melibatkan dua kerusi iaitu Kota Marudu, Sabah yang tidak dapat diumumkan kerana masalah cuaca manakala Baram, Sarawak disebabkan proses pengundian di 11 pusat mengundi digantung ekoran keadaan cuaca tidak baik. Sementara itu, Dewan Undangan Negeri (DUN) menyaksikan sebanyak 129 daripada 441 calon yang bertanding dalam tiga pilihan raya negeri iaitu Pahang, Perlis dan Perak hilang wang deposit.Bagi membolehkan mereka bertanding, calon perlu mempertaruhkan wang deposit sebanyak RM10,000 bagi kerusi Parlimen dan RM5,000 bagi kerusi Dewan Undangan Negeri (DUN).- BERNAMA

(Datuk Seri Mukhriz Mahathir gagal mempertahankan kerusi Parlimen Jerlun selepas tewas kepada calon Perikatan Nasional (PN) Dr Abd Ghani Ahmad )


Aminuddin Harun kuasai Parlimen Port Dickson

PORT DICKSON, 20 November- Calon Pakatan Harapan (PH), Datuk Seri Aminuddin Harun muncul pemenang pada Pilihan Raya Umum ke-15 (PRU15) bagi Parlimen Port Dickson dengan 42,013 undi.Pegawai Pengurus Bahagian Pilihan Raya Parlimen Rembau P.132, Khairy Maamor dalam pengumumannya berkata Aminuddin menang dengan majoriti 23,601 undi, sekali gus menewaskan calon Barisan Nasional, Datuk P. Kamalanathan yang mendapat 18,412 undi. Beliau turut menewaskan calon Perikatan Nasional, Rafie Mustapha dengan 18,235 undi, Pejuang Datuk Dr. Ahmad Idham Ahmad Nadzri dengan 1,084 undi dan calon Bebas, Abdul Rani Kulup Abdullah dengan 441 undi.

(Aminuddin menang dengan majoriti 23,601 undi)

Sebanyak 77.97% daripada jumlah keseluruhan 104,450 pengundi di Parlimen itu menyumbang kepada keputusan terbabit.Daripada 81,430 jumlah kertas undi keluar, 1,089 jumlah undi ditolak dan 162 jumlah undi tak kembali. Pengumuman keputusan rasmi pilihan raya bagi Parlimen Port Dickson itu dibuat sekitar pukul 3.00 pagi tadi.


Kekalahan BN isyarat supaya parti berani berubah - Onn Hafiz

(Menteri Besar Johor, Datuk Onn Hafiz Ghazi)

JOHOR BAHRU, 20 November- Barisan Nasional digesa berani laksana perubahan termasuk kepimpinan parti.Menteri Besar Johor, Datuk Onn Hafiz Ghazi dalam reaksi berhubung keputusan PRU15 berkata, rakyat telah menyatakan pandangan dan pilihan mereka sehingga menyebabkan BN mengalami kekalahan terburuk dalam penyertaannya pada pilihan raya umum.Perubahan itu, katanya termasuk mendengar suara rakyat di peringkat akar umbi. Onn Hafiz yang juga merupakan Pengarah Operasi Pilihan Raya BN Johor turut menasihati Presiden UMNO Datuk Seri Dr Ahmad Zahid Hamidi agar berjiwa besar untuk melepaskan jawatan sebagaimana dilakukan kepimpinan terdahulu apabila tewas dalam PRU14. Katanya, peletakan jawatan tersebut mampu memberi ruang kepada UMNO, memulih dan memperkuat parti. "Semua pemimpin UMNO perlu kembali mendengar suara rakyat, dan perubahan perlu dilakukan bagi memastikan masa depan UMNO cerah. "Kita semua sedia maklum bahawa satu tsunami politik orang Melayu telah berlaku, yang mana orang Melayu telah menolak UMNO. UMNO telah rebah,"katanya dalam satu hantaran di laman Facebook. PRU15 menyaksikan UMNO dan Barisan Nasional memenangi hanya sembilan kerusi di Johor, manakala tidak memenangi sebarang kerusi di Perlis, Kedah, Pulau Pinang, Melaka, Kelantan dan Terengganu.

(Datuk Onn Hafiz Ghazi (KIRI) dan Datuk Seri Dr Ahmad Zahid Hamidi)